title: Εκτελεστικός κανονισμός (ΕΕ) 2017/1570 της Επιτροπής, της 15ης Σεπτεμβρίου 2017, για την τροποποίηση του εκτελεστικού κανονισμού (ΕΕ) 2017/366 και του εκτελεστικού κανονισμού (ΕΕ) 2017/367 για την επιβολή οριστικών αντισταθμιστικών δασμών και οριστικού δασμού αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας και για την κατάργηση της εκτελεστικής απόφασης 2013/707/ΕΕ για τη βεβαίωση της αποδοχής ανάληψης υποχρέωσης που προτάθηκε στο πλαίσιο των διαδικασιών αντιντάμπινγκ και κατά των επιδοτήσεων όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας κατά την περίοδο εφαρμογής των οριστικών μέτρων

text:
               16.9.2017

               EL

               Επίσημη Εφημερίδα της Ευρωπαϊκής Ένωσης

               L 238/22

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1570 ΤΗΣ ΕΠΙΤΡΟΠΉΣ
   της 15ης Σεπτεμβρίου 2017
   για την τροποποίηση του εκτελεστικού κανονισμού (ΕΕ) 2017/366 και του εκτελεστικού κανονισμού (ΕΕ) 2017/367 για την επιβολή οριστικών αντισταθμιστικών δασμών και οριστικού δασμού αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας και για την κατάργηση της εκτελεστικής απόφασης 2013/707/ΕΕ για τη βεβαίωση της αποδοχής ανάληψης υποχρέωσης που προτάθηκε στο πλαίσιο των διαδικασιών αντιντάμπινγκ και κατά των επιδοτήσεων όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας κατά την περίοδο εφαρμογής των οριστικών μέτρων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («βασικός κανονισμός αντιντάμπινγκ»), και ιδίως το άρθρο 11 παράγραφος 3 και το άρθρο 8 παράγραφος 9,
   Έχοντας υπόψη τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (2) («βασικός κανονισμός κατά των επιδοτήσεων»), και ιδίως το άρθρο 19 και το άρθρο 13 παράγραφος 9,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

   1.1.   Ισχύοντα μέτρα

               (1)

               Με τον κανονισμό (ΕΕ) αριθ. 1238/2013 (3), το Συμβούλιο επέβαλε οριστικό δασμό αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψελών) καταγωγής ή προέλευσης Λαϊκής Δημοκρατίας της Κίνας («ΛΔΚ») («αρχική έρευνα αντιντάμπινγκ»). Τα μέτρα έλαβαν τη μορφή κατ' αξίαν δασμού, κυμαινόμενου μεταξύ 27,3 % και 64,9 %.

               (2)

               Με τον κανονισμό (ΕΕ) αριθ. 1239/2013 (4), το Συμβούλιο επέβαλε οριστικό δασμό αντιντάμπινγκ έως 11,5 % στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψελών) καταγωγής ή προέλευσης Λαϊκής Δημοκρατίας της Κίνας («ΛΔΚ») («αρχική έρευνα κατά των επιδοτήσεων»).

               (3)

               Το Εμπορικό Επιμελητήριο της Κίνας για τις Εισαγωγές και Εξαγωγές Μηχανημάτων και Ηλεκτρονικών Προϊόντων («CCCME») υπέβαλε στην Επιτροπή, για λογαριασμό ομάδας παραγωγών-εξαγωγέων, προσφορά ανάληψης υποχρέωσης ως προς τις τιμές. Με την απόφαση 2013/423/ΕΕ (5), η Επιτροπή αποδέχθηκε την εν λόγω ανάληψη υποχρέωσης ως προς τις τιμές όσον αφορά τον προσωρινό δασμό αντιντάμπινγκ. Έπειτα από την κοινοποίηση για την τροποποίηση της ανάληψης υποχρέωσης ως προς τις τιμές που υπέβαλε η ομάδα παραγωγών-εξαγωγέων από κοινού με το CCCME, η Επιτροπή επιβεβαίωσε με την εκτελεστική απόφαση 2013/707/ΕΕ (6) την αποδοχή της τροποποιημένης ανάληψης υποχρέωσης ως προς τις τιμές κατά την περίοδο εφαρμογής των οριστικών μέτρων αντιντάμπινγκ και αντισταθμιστικών μέτρων. Η Επιτροπή εξέδωσε επίσης απόφαση για την αποσαφήνιση της εφαρμογής της ανάληψης υποχρέωσης (7) και έντεκα κανονισμούς για την ανάκληση της αποδοχής ανάληψης υποχρέωσης για διάφορους παραγωγούς-εξαγωγείς (8).

               (4)

               Με τον εκτελεστικό κανονισμό (ΕΕ) 2016/12 (9), έπειτα από μερική ενδιάμεση επανεξέταση η οποία περιορίστηκε στον δείκτη αναφοράς που χρησιμοποιείται ως κριτήριο αναφοράς για τον μηχανισμό προσαρμογής των τιμών που έχει οριστεί στην ανωτέρω ανάληψη υποχρέωσης, η Επιτροπή τερμάτισε τη μερική ενδιάμεση επανεξέταση χωρίς να τροποποιήσει τα μέτρα.

               (5)

               Με τους εκτελεστικούς κανονισμούς (ΕΕ) 2016/185 (10) και (ΕΕ) 2016/184 (11), η Επιτροπή επέκτεινε τον οριστικό δασμό αντιντάμπινγκ και τον οριστικό αντισταθμιστικό δασμό που επιβλήθηκαν στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) καταγωγής ή προέλευσης Λαϊκής Δημοκρατίας της Κίνας στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) προέλευσης Μαλαισίας και Ταϊβάν με εξαίρεση ορισμένους αυθεντικούς παραγωγούς.

               (6)

               Με τον εκτελεστικό κανονισμό (ΕΕ) 2017/367 (12), η Επιτροπή επέκτεινε τον οριστικό δασμό αντιντάμπινγκ που είχε επιβληθεί στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού αντιντάμπινγκ και περάτωσε τη μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού αντιντάμπινγκ («έρευνα επανεξέτασης ενόψει της λήξης ισχύος των μέτρων αντιντάμπινγκ»).

               (7)

               Με τον εκτελεστικό κανονισμό (ΕΕ) 2017/366 (13), η Επιτροπή επέκτεινε τον οριστικό αντισταθμιστικό δασμό που είχε επιβληθεί στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 18 παράγραφος 2 του βασικού κανονισμού κατά των επιδοτήσεων και περάτωσε τη μερική ενδιάμεση επανεξέταση σύμφωνα με το άρθρο 19 παράγραφος 3 του βασικού κανονισμού κατά των επιδοτήσεων («έρευνα επανεξέτασης ενόψει της λήξης ισχύος των μέτρων κατά των επιδοτήσεων») (η έρευνα επανεξέτασης ενόψει της λήξης ισχύος των μέτρων αντιντάμπινγκ και η έρευνα επανεξέτασης ενόψει της λήξης ισχύος των μέτρων κατά των επιδοτήσεων καλούνται εφεξής από κοινού «έρευνες επανεξέτασης ενόψει της λήξης ισχύος των μέτρων»).

               (8)

               Με την εκτελεστική απόφαση (ΕΕ) 2017/615 (14), η Επιτροπή αποδέχθηκε την πρόταση των παραγωγών-εξαγωγέων να διατηρηθεί η ελάχιστη τιμή εισαγωγής («ΕΤΕf») στο επίπεδο που ίσχυε τον Μάρτιο του 2017.

         1.2.   Έναρξη μερικής ενδιάμεσης επανεξέτασης

               (9)

               Στις 3 Μαρτίου 2017 η Επιτροπή άρχισε, με δική της πρωτοβουλία, την εν λόγω μερική ενδιάμεση επανεξέταση, η οποία περιοριζόταν στη μορφή των μέτρων σύμφωνα με το άρθρο 11 παράγραφος 3 του βασικού κανονισμού αντιντάμπινγκ και το άρθρο 19 του βασικού κανονισμού κατά των επιδοτήσεων (15) («ανακοίνωση για την έναρξη της διαδικασίας»). Η πρόθεση της Επιτροπής να κινήσει την εν λόγω διαδικασία επανεξέτασης ανακοινώθηκε στο κεφάλαιο σχετικά με το συμφέρον της Ένωσης των δύο κανονισμών για την επανεξέταση ενόψει της λήξης ισχύος των μέτρων ως μέσο επίτευξης της δέουσας ισορροπίας μεταξύ των αποκλινόντων συμφερόντων που είχε διαπιστωθεί, στο πλαίσιο των ερευνών επανεξέτασης ενόψει της λήξης ισχύος των μέτρων, ότι υπάρχουν στην αγορά ηλιακής ενέργειας για την εναπομένουσα περίοδο ισχύος των μέτρων (16).

         1.3.   Ενδιαφερόμενα μέρη

               (10)

               Στην ανακοίνωση για την έναρξη της διαδικασίας, η Επιτροπή κάλεσε τα ενδιαφερόμενα μέρη να έρθουν σε επαφή με τις υπηρεσίες της για να συμμετάσχουν στην έρευνα. Επιπλέον, η Επιτροπή ενημέρωσε το CCCME, τους γνωστούς παραγωγούς-εξαγωγείς στη ΛΔΚ και τις αρχές της ΛΔΚ για τις έρευνες και τους κάλεσε να συμμετάσχουν.

               (11)

               Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την έναρξη της έρευνας και να ζητήσουν ακρόαση από την Επιτροπή και/ή τον σύμβουλο ακροάσεων για τις διαδικασίες εμπορικών προσφυγών.

         1.4.   Κοινοποίηση

               (12)

               Στις 19 Ιουλίου 2017 η Επιτροπή κοινοποίησε σε όλα τα ενδιαφερόμενα μέρη τα ουσιώδη πραγματικά περιστατικά και το σκεπτικό της έρευνας και τα κάλεσε να υποβάλουν τις παρατηρήσεις τους εντός 14 ημερών. Η Επιτροπή έλαβε εμπρόθεσμες απαντήσεις από 20 ενδιαφερόμενα μέρη, και συγκεκριμένα από την ένωση που εκπροσωπεί τους ενωσιακούς παραγωγούς, καθώς και από επτά ενωσιακούς παραγωγούς, δύο ενώσεις χρηστών, τέσσερα ανάντη και κατάντη ενδιαφερόμενα μέρη στην Ένωση, τέσσερις κινέζους παραγωγούς-εξαγωγείς, το CCCME και την κυβέρνηση της Κίνας. Επομένως, η Επιτροπή απέστειλε συμπληρωματικό έγγραφο κοινοποίησης σε όλα τα ενδιαφερόμενα μέρη και τους κάλεσε να υποβάλουν τις παρατηρήσεις τους. Η παρούσα νέα κοινοποίηση περιορίστηκε σε δύο μόνο στοιχεία της μεθοδολογίας για τον καθορισμό της ΕΤΕ και μια διάταξη που αφορά τη θέση σε ισχύ του παρόντος κανονισμού.

         2.   ΠΟΡΙΣΜΑΤΑ ΤΗΣ ΕΡΕΥΝΑΣ

               (13)

               Στις 21 Μαρτίου 2017 η Επιτροπή απέστειλε αίτημα παροχής πληροφοριών σε περισσότερα από 100 ενδιαφερόμενα μέρη. Έλαβε απαντήσεις από 26 ενδιαφερόμενα μέρη: δύο ενωσιακούς παραγωγούς· πέντε ευρωπαϊκές ανάντη και κατάντη εταιρείες, καθώς και από τρεις ενώσεις· το CCCME· την κυβέρνηση της ΛΔΚ· 13 παραγωγούς — εξαγωγείς και έναν παραγωγό-εξαγωγέα από τη Μαλαισία.

         2.1.   Μεταβλητός δασμός με τη μορφή ελάχιστης τιμής εισαγωγής

               (14)

               Τα μέτρα έχουν επί του παρόντος τη μορφή κατ' αξίαν δασμού αντιντάμπινγκ, που καθορίζεται στο άρθρο 1 του εκτελεστικού κανονισμού (ΕΕ) 2017/367, και τη μορφή κατ' αξίαν αντισταθμιστικού δασμού, που καθορίζεται στο άρθρο 1 του εκτελεστικού κανονισμού (ΕΕ) 2017/366. Ομάδα συνεργαζόμενων παραγωγών-εξαγωγέων υπέβαλε, από κοινού με το CCCME, προσφορά ανάληψης υποχρέωσης ως προς τις τιμές, η οποία έγινε αποδεκτή από την Επιτροπή. Ένα από τα βασικά στοιχεία της ανάληψης υποχρέωσης είναι η ΕΤΕ, η οποία υπόκειται σε μηχανισμό τριμηνιαίας προσαρμογής. Βάσει της προσφοράς ανάληψης υποχρέωσης ως προς τις τιμές την οποία αποδέχθηκε η Επιτροπή, η ΕΤΕ για τις συστοιχίες και τις κυψέλες προσαρμόζεται σε τριμηνιαία βάση σύμφωνα με τις διεθνείς τιμές άμεσης παράδοσης (τιμές «spot») για τις συστοιχίες συμπεριλαμβανομένων των κινεζικών τιμών όπως αναφέρονται στη βάση δεδομένων Bloomberg. Η ανάληψη υποχρέωσης είχε γίνει αρχικά αποδεκτή από περισσότερες από 120 εταιρείες/ομίλους εταιρειών. Εντωμεταξύ, η Επιτροπή ανακάλεσε την αποδοχή της ανάληψης υποχρέωσης για 14 εταιρείες. Διαπιστώθηκε ότι δώδεκα από τις εν λόγω εταιρείες είχαν παραβιάσει την ανάληψη υποχρέωσης, ενώ οι υπόλοιπες δύο εταιρείες εφάρμοζαν επιχειρηματικά μοντέλα τα οποία καθιστούσαν πρακτικά αδύνατη την παρακολούθηση της συμμόρφωσής τους με την ανάληψη υποχρέωσης. Επιπλέον, άλλες 15 κινεζικές εταιρείες ανακάλεσαν οικειοθελώς την ανάληψη υποχρέωσης (17).

               (15)

               Κατά την εξέταση των συμφερόντων των μη συνδεδεμένων εισαγωγέων και των μη καθετοποιημένων ενωσιακών κατασκευαστών συστοιχιών στο πλαίσιο των ερευνών επανεξέτασης ενόψει της λήξης ισχύος των μέτρων, η Επιτροπή έλαβε καταγγελίες σχετικά με τον επαχθή διοικητικό φόρτο που καλούνται να επωμιστούν, ενώ οι ενωσιακοί παραγωγοί κατήγγειλαν συνεχιζόμενες πρακτικές καταστρατήγησης (18). Για παράδειγμα, τόσο το CCCME όσο και οι παραγωγοί-εξαγωγείς πρέπει να υποβάλλουν εκθέσεις στην Επιτροπή σε μηνιαία και τριμηνιαία βάση για την παρακολούθηση της ανάληψης υποχρέωσης. Οι εν λόγω εκθέσεις έχουν αποδειχθεί καίριας σημασίας για την επαλήθευση της μη υπέρβασης του ετήσιου επιπέδου και για την εκπόνηση μιας πρώτης ανάλυσης ως προς τη συμμόρφωση των αναφερόμενων πωλήσεων με την ΕΤΕ.

               (16)

               Όλα τα ενδιαφερόμενα μέρη που ανταποκρίθηκαν στο αίτημα παροχής πληροφοριών έκριναν ότι η επιβολή μεταβλητού δασμού με τη μορφή ΕΤΕ («ΕΤΕ μεταβλητού δασμούf») αποτελεί καταλληλότερη μορφή μέτρων από ό,τι ο προηγούμενος κατ' αξίαν δασμός που συνδυαζόταν με την ανάληψη υποχρέωσης ως προς τις τιμές («ETE της ανάληψης υποχρέωσης»). Ειδικότερα, τα ενδιαφερόμενα μέρη έκριναν ότι η εφαρμογή ΕΤΕ μεταβλητού δασμού θα χαρακτηρίζεται από υψηλότερο βαθμό διαφάνειας, προβλεψιμότητας και εκτελεστότητας. Τα ενδιαφερόμενα μέρη έκριναν ότι η εφαρμογή ΕΤΕ μεταβλητού δασμού θα μπορούσε να μειώσει τον διοικητικό φόρτο και το κόστος για τους εισαγωγείς. Ορισμένα από τα ενδιαφερόμενα μέρη ενθάρρυναν την Επιτροπή να διασφαλίσει ότι η νέα μορφή των μέτρων δεν θα επιβάλλει σημαντικούς περιορισμούς στις εταιρείες της Ένωσης όσον αφορά τις εμπορικές τους συναλλαγές με παραγωγούς ανά τον κόσμο. Κατά την άποψή τους, οι εν λόγω περιορισμοί είχαν ως αποτέλεσμα σημαντικούς κινδύνους, υποχρεώσεις, δαπανηρή διαδικασία δέουσας επιμέλειας και καθυστερήσεις για τους εισαγωγείς της Ένωσης. Τα ίδια ενδιαφερόμενα μέρη ισχυρίστηκαν επίσης ότι θα πρέπει να αρθεί το υφιστάμενο ανώτατο όριο του όγκου εισαγωγών που περιλαμβάνεται στην ανάληψη υποχρέωσης διότι προσθέτει επιπλέον διοικητικό φόρτο και δεν εξυπηρετεί κανένα σκοπό, δεδομένου ότι ο όγκος των εισαγωγών είναι σε κάθε περίπτωση πολύ χαμηλότερος από το εν λόγω ανώτατο όριο.

               (17)

               Η Επιτροπή αποδέχθηκε τα σημεία αυτά. Έκρινε ότι τα μέτρα θα πρέπει να λάβουν τη μορφή ΕΤΕ μεταβλητού δασμού. Η εφαρμογή ΕΤΕ μεταβλητού δασμού σημαίνει ότι οι επιλέξιμες (19) εισαγωγές με δηλωμένη τιμή ίση ή μεγαλύτερη της ΕΤΕ θα παύσουν να υπόκεινται σε δασμούς και οι τελωνειακές αρχές θα επιβάλλουν αμέσως δασμούς εάν το προϊόν εισάγεται σε τιμή χαμηλότερη της ΕΤΕ. Η εφαρμογή ΕΤΕ μεταβλητού δασμού θα μετριάσει τον διοικητικό φόρτο για τους παραγωγούς-εξαγωγείς, τους εισαγωγείς και την Επιτροπή, δεδομένου ότι δεν θα είναι πλέον αναγκαία η υποβολή εκθέσεων από το CCCME σε μηνιαία βάση ούτε η υποβολή εκθέσεων στην Επιτροπή από όλους τους παραγωγούς-εξαγωγείς σε τριμηνιαία βάση. Επιπλέον, το επίπεδο της ΕΤΕ μεταβλητού δασμού θα δημοσιεύεται. Με τον τρόπο αυτό θα διασφαλίζεται διαφάνεια και θα παρέχεται η δυνατότητα καλύτερης επιβολής των μέτρων.

               (18)

               Η Επιτροπή συμμερίστηκε επίσης την άποψη των ενδιαφερόμενων μερών σύμφωνα με την οποία η ΕΤΕ μεταβλητού δασμού δεν θα πρέπει να συνοδεύεται από κατάλογο πρόσθετων περιορισμών και ανώτατων ορίων. Πράγματι, ο όγκος των εξαγωγών ήταν πάντα πολύ χαμηλότερος από το ετήσιο επίπεδο. Θα εναπόκειται στις τελωνειακές αρχές της Ένωσης να επαληθεύουν αν οι οικείες εταιρείες έχουν προβεί ενδεχομένως σε σύναψη συμφωνιών διασταυρούμενης αντιστάθμισης και σε άλλες ρυθμίσεις καταστρατήγησης της ΕΤΕ.

         2.2.   Διάκριση μεταξύ μονοκρυσταλλικών και πολυκρυσταλλικών προϊόντων

               (19)

               Διάφορες ενδιαφερόμενες εταιρείες, μεταξύ των οποίων παραγωγοί της Ένωσης, έκριναν σκόπιμη την εφαρμογή χωριστής ΕΤΕ μεταβλητού δασμού για διαφορετικούς τύπους προϊόντων. Τα περισσότερα ενδιαφερόμενα μέρη έκριναν επίσης ότι ο βέλτιστος τρόπος διαφοροποίησης βασίζεται στην τεχνολογία, δηλαδή στον διαχωρισμό μεταξύ των μονοκρυσταλλικών και των πολυκρυσταλλικών προϊόντων. Τα μονοκρυσταλλικά και τα πολυκρυσταλλικά προϊόντα τιμολογούνται με διαφορετικό τρόπο και οι κύριοι δείκτες τιμών, όπως οι δείκτες της PV Insights και της Energy Trend PV, αναφέρουν χωριστές τιμές για τις μονοκρυσταλλικές και πολυκρυσταλλικές κυψέλες και συστοιχίες. Τα μονοκρυσταλλικά προϊόντα είναι σταθερά ακριβότερα διότι παρουσιάζουν υψηλότερη παραγωγή ανά εμβαδόν επιφάνειας. Σύμφωνα με τις τιμές αναφοράς της PV Insights (20), κατά την περίοδο μεταξύ της 1ης Ιανουαρίου 2014 και της 31ης Μαρτίου 2017, ο μέσος όρος της διαφοράς τιμής μεταξύ των μονοκρυσταλλικών και πολυκρυσταλλικών συστοιχιών ανερχόταν σε 0,047 ευρώ/W και μεταξύ των πολυκρυσταλλικών και μονοκρυσταλλικών κυψελών ανερχόταν σε 0,040 ευρώ/W.

               (20)

               Η διάκριση μεταξύ των μονοκρυσταλλικών και πολυκρυσταλλικών προϊόντων συνάδει επίσης με το σκεπτικό που παρατίθεται στις έρευνες επανεξέτασης ενόψει της λήξης ισχύος των μέτρων για την επίτευξη της δέουσας ισορροπίας μεταξύ ανταγωνιστικών συμφερόντων. Από τη μία πλευρά, θα διασφαλίζεται καλύτερη προστασία του ενωσιακού κλάδου παραγωγής, ο οποίος επικεντρώνεται ολοένα και περισσότερο στην παραγωγή μονοκρυσταλλικών προϊόντων υψηλής ποιότητας για τον κλάδο των εγκαταστάσεων στέγης. Από την άλλη πλευρά, η εν λόγω διάκριση θα εξυπηρετεί καλύτερα τα συμφέροντα των μη συνδεδεμένων εισαγωγέων και των εταιρειών μηχανικής, προμηθειών και κατασκευών που δραστηριοποιούνται στον κλάδο των προϊόντων μεγάλης κλίμακας, οι οποίες πρέπει να έχουν πρόσβαση σε φθηνές, βασικού τύπου πολυκρυσταλλικές συστοιχίες ώστε να είναι σε θέση να ανταγωνίζονται άλλες ανανεώσιμες πηγές ενέργειας στο πλαίσιο διαγωνισμών ουδέτερης τεχνολογίας.

               (21)

               Η διάκριση μεταξύ των μονοκρυσταλλικών και των πολυκρυσταλλικών κυψελών μπορεί να γίνει εύκολα από τις τελωνειακές αρχές. Οι πολυκρυσταλλικές κυψέλες κατασκευάζονται από πολυκρυσταλλικό πυρίτιο (multi-Si), το οποίο αποτελείται από μικρούς κρυστάλλους. Οι μονοκρυσταλλικές κυψέλες κατασκευάζονται από μονοκρυσταλλικό πυρίτιο (mono-Si), ήτοι από ενιαίο κρύσταλλο. Οι μονοκρυσταλλικές και οι πολυκρυσταλλικές κυψέλες δεν συνδυάζονται ποτέ σε ένα προϊόν και, κατά συνέπεια, δεν υπάρχουν συστοιχίες που περιέχουν μονοκρυσταλλικές και πολυκρυσταλλικές κυψέλες. Οι πολυκρυσταλλικές συστοιχίες κατασκευάζονται αποκλειστικά από πολυκρυσταλλικές κυψέλες· οι μονοκρυσταλλικές συστοιχίες κατασκευάζονται αποκλειστικά από μονοκρυσταλλικές κυψέλες. Τα μονοκρυσταλλικά προϊόντα χαρακτηρίζονται από υψηλότερη απόδοση μετατροπής του ηλιακού φωτός σε ηλεκτρικό ρεύμα, με αποτέλεσμα υψηλότερη παραγωγή ανά εμβαδόν επιφάνειας. Τα μονοκρυσταλλικά προϊόντα διακρίνονται έναντι των πολυκρυσταλλικών προϊόντων με τη διεξαγωγή φυσικού ελέγχου. Η πολυκρυσταλλική κυψέλη έχει σχήμα τέλειου ορθογώνιου. Αντιθέτως, η μονοκρυσταλλική κυψέλη έχει κομμένες και τις τέσσερις γωνίες της.

               (22)

               Ως εκ τούτου, η Επιτροπή έκρινε ότι θα πρέπει να υπάρχουν χωριστές ΕΤΕ για τις μονοκρυσταλλικές και τις πολυκρυσταλλικές κυψέλες και συστοιχίες, ενώ καθένας από τους τέσσερις τύπους προϊόντων θα πρέπει να διαθέτει τον δικό του κωδικό TARIC.

         2.3.   Σταδιακή μείωση της ΕΤΕ μεταβλητού δασμού

               (23)

               Βάσει της ισχύουσας ανάληψης υποχρέωσης ως προς τις τιμές την οποία αποδέχθηκε η Επιτροπή, η ΕΤΕ για τις συστοιχίες και τις κυψέλες προσαρμόζεται σε τριμηνιαία βάση σύμφωνα με τις διεθνείς τιμές άμεσης παράδοσης για τις συστοιχίες και τις κυψέλες, συμπεριλαμβανομένων των κινεζικών τιμών, όπως αναφέρονται στη βάση δεδομένων Bloomberg (γνωστή επίσης και ως δείκτης τιμών άμεσης παράδοσης Bloomberg ή BNEF). Όταν η Επιτροπή αποδέχτηκε την ανάληψη υποχρέωση, έκρινε ότι η εν λόγω τιμή αντικατόπτριζε τη μη ζημιογόνο τιμή και διασφάλιζε τον επαρκή εφοδιασμό της Ένωσης με το υπό εξέταση προϊόν (21).

               (24)

               Στο πλαίσιο των ερευνών επανεξέτασης ενόψει της λήξης ισχύος των μέτρων, η Επιτροπή διαπίστωσε ότι, κατά το μεγαλύτερο μέρος του 2016, ο μηχανισμός προσαρμογής της ΕΤΕ της ανάληψης υποχρέωσης δεν ακολουθούσε τις μειώσεις των τιμών παγκοσμίως, με συνέπεια να μην αντικατοπτρίζει πλέον τη μη ζημιογόνο τιμή, όπως είχε διαπιστωθεί στην αρχική έρευνα.

               (25)

               Επιπλέον, το προηγούμενο σύστημα προσαρμογής είχε αποστερήσει τους Ευρωπαίους χρήστες κυψελών (δηλαδή τους μη καθετοποιημένους κατασκευαστές συστοιχιών) και τους χρήστες συστοιχιών (δηλαδή τα φυσικά πρόσωπα και τις εταιρείες που αγοράζουν ηλιακά συστήματα) από τη δυνατότητα πρόσβασης στα οφέλη από τη βελτίωση της αποδοτικότητας σε παγκόσμιο επίπεδο (22).

               (26)

               Πράγματι, τα αποδεικτικά στοιχεία που υπέβαλαν τα ενδιαφερόμενα μέρη επιβεβαίωσαν ότι η ΕΤΕ της ανάληψης υποχρέωσης έπαψε να ακολουθεί τη φθίνουσα τάση που παρουσίαζε η τιμή σε παγκόσμιο επίπεδο κατά τη διάρκεια του 2016. Παρά το γεγονός ότι η ΕΤΕ μειώθηκε σημαντικά στις αρχές του 2017, εξακολουθούσε να υπάρχει σημαντικό χάσμα μεταξύ της ΕΤΕ και των παγκόσμιων τιμών (23).

               (27)

               Για τον λόγο αυτό, η Επιτροπή διερεύνησε τη δυνατότητα χρήσης κάποιου άλλου δείκτη αναφοράς, ο οποίος θα μπορούσε να αντικατοπτρίζει καλύτερα το επίπεδο της μη ζημιογόνου τιμής, όπως καθορίστηκε στην αρχική έρευνα, καθώς και τις μειώσεις του κόστους και των τιμών παγκοσμίως.

               (28)

               Ένας παραγωγός της Ένωσης και μια ένωση παραγωγών της Ένωσης ισχυρίστηκαν ότι ο μηχανισμός προσαρμογής της νέας ΕΤΕ θα έπρεπε να βασίζεται στον συντελεστή μάθησης του κλάδου ηλιακής ενέργειας. Τα αποδεικτικά στοιχεία που υπέβαλαν όλα τα ενδιαφερόμενα μέρη επιβεβαίωσαν ότι το κόστος παραγωγής του κλάδου ηλιακής ενέργειας καταγράφει συνεχή πτώση, εξέλιξη που αντικατοπτρίζεται στους συντελεστές μάθησης του κλάδου ηλιακής ενέργειας. Ωστόσο πολλά άλλα ενδιαφερόμενα μέρη διατύπωσαν εκτενείς παρατηρήσεις ως προς τους λόγους για τους οποίους οι συντελεστές μάθησης του κλάδου ηλιακής ενέργειας δεν αποτελούν κατάλληλο δείκτη αναφοράς για τον μηχανισμό προσαρμογής της ΕΤΕ. Καταρχάς, τα ενδιαφερόμενα μέρη ισχυρίστηκαν ότι οι εκτιμήσεις οι οποίες περιλαμβάνονται στις μελέτες που αναφέρουν τους συντελεστές μάθησης αφορούν μεγάλα χρονικά διαστήματα. Ως εκ τούτου, δεν αντικατοπτρίζουν τη δυναμική στην αγορά σε βραχυπρόθεσμο ορίζοντα. Επιπλέον, το υπό εξέταση χρονικό διάστημα έχει σημαντικό αντίκτυπο στα αποτελέσματα. Για παράδειγμα, σύμφωνα με τις τελευταίες αναφορές του International Technology Roadmap for Photovoltaic («ITRPV»), ο συντελεστής ανέρχεται στο 22,5 % τα τελευταία 40 έτη (24) και στο 39 % κατά τα τελευταία 10 έτη (25). Τα ενδιαφερόμενα μέρη υποστήριξαν επίσης ότι ο πρωταρχικός σκοπός των συντελεστών μάθησης δεν είναι η πρόβλεψη της εξέλιξης των τιμών στο εγγύς μέλλον. Για παράδειγμα, ο συντελεστής μάθησης του ITRPV εντάσσεται στο πλαίσιο του έργου που αποσκοπεί στην ενημέρωση των προμηθευτών και των πελατών για τις προβλεπόμενες τεχνολογικές τάσεις και στην προώθηση της συζήτησης σχετικά με τις απαιτούμενες βελτιώσεις και προδιαγραφές.

               (29)

               Τέλος, ο συντελεστής της καμπύλης μάθησης δείχνει τη μείωση των τιμών για κάθε διπλασιασμό των παγκόσμιων σωρευτικών αποστολών συστοιχιών (26). Λόγω της φύσης της, η πρόβλεψη της ζήτησης χαρακτηρίζεται από σημαντική αβεβαιότητα. Όπως επισήμανε και ένα από τα ενδιαφερόμενα μέρη: «Είναι σημαντικό να σημειωθεί ότι οι προβλέψεις της μελλοντικής ζήτησης και ανάπτυξης αποτελούν λελογισμένες μόνον υποθέσεις και εξαρτώνται σε μεγάλο βαθμό από παράγοντες όπως οι εμπορικές πολιτικές που εφαρμόζονται στις διάφορες αγορές, μεταβολές στα καθεστώτα στήριξης και τροποποιήσεις του κανονιστικού πλαισίου που διέπει την ηλιακή φωτοβολταϊκή ενέργεια σε κάθε αγορά». Για τους λόγους αυτούς, υπάρχουν διάφορες προβλέψεις για την εξέλιξη της παγκόσμιας ζήτησης, οι οποίες καταρτίζονται από διάφορους οργανισμούς.

               (30)

               Η Επιτροπή αποδέχθηκε τους ανωτέρω ισχυρισμούς και επισήμανε τα στοιχεία που παρατίθενται κατωτέρω. Εάν η Επιτροπή αποφάσιζε να χρησιμοποιήσει τον συντελεστή μάθησης για τον μηχανισμό προσαρμογής της ΕΤΕ, θα έπρεπε να εξετάσει ποιος από τους εν λόγω δύο συντελεστές θα ήταν ο πλέον κατάλληλος για την πρόβλεψη της εξέλιξης της μείωσης του κόστους στον κλάδο ηλιακής ενέργειας κατά τους επόμενους 18 μήνες. Η διενέργεια της αξιολόγησης αυτής θα εισήγαγε ένα σημαντικό στοιχείο πολυπλοκότητας. Επιπροσθέτως, ο συντελεστής της καμπύλης μάθησης δείχνει τη μείωση των τιμών για κάθε διπλασιασμό των παγκόσμιων σωρευτικών αποστολών συστοιχιών (27). Σύμφωνα με τις περισσότερες προβλέψεις που τέθηκαν στη διάθεση της Επιτροπής, διαβλέπεται ότι οι σωρευτικές αποστολές ηλιακών συστοιχιών θα μπορούσαν να διπλασιαστούν περίπου το 2020 ή το 2021. Συνεπώς, δεδομένου ότι είναι αδύνατον να γίνει ακριβής πρόβλεψη, η Επιτροπή θα ήταν υποχρεωμένη να προβεί σε λελογισμένη υπόθεση και να επιλέξει για τον διπλασιασμό των σωρευτικών αποστολών ακριβή ημερομηνία μεταξύ της 1ης Ιανουαρίου 2020 και της 31ης Δεκεμβρίου 2021, πρακτική που συνεπάγεται υψηλό βαθμό αβεβαιότητας. Τέλος, η Επιτροπή επισήμανε ότι καμία από τις κατάντη και ανάντη εταιρείες που ανταποκρίθηκαν στο αίτημα παροχής πληροφοριών δεν χρησιμοποιεί τους συντελεστές μάθησης του κλάδου ηλιακής ενέργειας για την πρόβλεψη της εξέλιξης των τιμών.

               (31)

               Ως εκ τούτου, η Επιτροπή κατέληξε στο συμπέρασμα ότι η χρήση των συντελεστών μάθησης του κλάδου ηλιακής ενέργειας για την προσαρμογή της ΕΤΕ θα οδηγούσε σε σημαντική αβεβαιότητα, που θα καθιστούσε αδύνατη οποιαδήποτε ακριβή πρόβλεψη όσον αφορά την εξέλιξη των τιμών. Για τον λόγο αυτό, η Επιτροπή αποφάσισε να στηριχτεί σε διαφορετικό δείκτη αναφοράς, ο οποίος βασίζεται σε πιο πρόσφατα, διαφανή και αξιόπιστα δεδομένα.

               (32)

               Τα περισσότερα από τα ενδιαφερόμενα μέρη ισχυρίστηκαν ότι ο νέος μηχανισμός προσαρμογής θα πρέπει να βασίζεται στις τιμές που παρέχει η ταϊβανέζικη υπηρεσία ενημέρωσης για την αγορά PV Insights. Μόνο η Solar World, ο μεγαλύτερος παραγωγός της Ευρώπης, έκρινε την PV Insights αναξιόπιστη. Η PV Insights θεωρήθηκε επίσης ως ο ευρύτερα χρησιμοποιούμενος δείκτης από τα ενδιαφερόμενα μέρη. Διάφορα μέρη επισήμαναν ότι οι τιμές που αναφέρονται από την PV Insights, καθώς και οι τάσεις εξέλιξης των τιμών που παρουσιάζει, συνάδουν με τις τιμές και τις τάσεις που αναφέρονται από άλλους δείκτες τους οποίους εμπιστεύεται ο κλάδος, για παράδειγμα η Energy Trend PV (η οποία χρησιμοποιείται από άλλη υπηρεσία ενημέρωσης για την αγορά που εδρεύει επίσης στην Ταϊβάν). Αντιθέτως, οι τιμές που αναφέρονται από τον δείκτη που χρησιμοποιείται επί του παρόντος, δηλαδή τη βάση δεδομένων Bloomberg, παρουσίαζαν πολύ μεγαλύτερη μεταβλητότητα και περίπου τον Δεκέμβριο του 2015 ο δείκτης τιμών άμεσης παράδοσης Bloomberg άρχισε να παρουσιάζει διαφορετική τάση από τους δείκτες PV Insights και Energy Trend PV. Η βάση δεδομένων Bloomberg βασίζεται στην οικειοθελή υποβολή τιμών αναφοράς, που σημαίνει ότι έχει κατακτήσει μόνο ένα πολύ μικρό ποσοστό της αγοράς.

               (33)

               Η Επιτροπή ζήτησε από τον ITRPV να παράσχει περισσότερες πληροφορίες σχετικά με τις τιμές ηλιακής ενέργειας που χρησιμοποιεί για τον υπολογισμό του συντελεστή μάθησης του κλάδου ηλιακής ενέργειας. Ο ITRPV υπέβαλε τα δεδομένα τιμών και επισήμανε ότι χρησιμοποιεί επί του παρόντος δύο πηγές: την PV Insights και την Energy Trend PV. Πριν από το τέλος του 2016, ο ITRPV είχε χρησιμοποιήσει μεγαλύτερο καλάθι τιμών, συμπεριλαμβανομένου του δείκτη τιμών άμεσης παράδοσης του Bloomberg. Δεδομένου ότι η PV Insights αποτελεί μία από τις δύο πηγές που χρησιμοποιεί ο ITRPV και ότι οι τιμές που αναφέρονται από την PV Insights και την Energy Trend PV συγκλίνουν σε μεγάλο βαθμό μεταξύ τους, το επίπεδο και η εξέλιξη των τιμών που χρησιμοποίησε ο ITRPV για τον υπολογισμό του συντελεστή μάθησης συμφωνούν επίσης σε πολύ μεγάλο βαθμό με τα δεδομένα που αναφέρει η PV Insights, ιδίως από το τέλος του 2016.

               (34)

               Η Επιτροπή δημιούργησε ένα σύστημα μείωσης της ΕΤΕ με βάση τα δεδομένα της PV Insights, το οποίο θεωρήθηκε ως το πλέον αξιόπιστο και το ευρύτερα χρησιμοποιούμενο σύστημα από τον κλάδο ηλιακής ενέργειας. Το σημείο εκκίνησης του εν λόγω συστήματος μείωσης της ΕΤΕ βασίζεται στην ισχύουσα μη ζημιογόνο ελάχιστη τιμή που έχει καθοριστεί με βάση την ανάληψη υποχρέωσης ως προς τις τιμές για τις κυψέλες (0,23 ευρώ/W) και τις συστοιχίες (0,46 ευρώ/W). Ωστόσο, οι εν λόγω τιμές δεν κάνουν τη διάκριση μεταξύ πολυκρυσταλλικών και μονοκρυσταλλικών προϊόντων, σε αντίθεση με τον νέο μηχανισμό, ο οποίος προβαίνει στη διάκριση αυτή. Η Επιτροπή διαπίστωσε μεταξύ των πολυκρυσταλλικών και των μονοκρυσταλλικών κυψελών και συστοιχιών διαφορά τιμών σε χρονικό διάστημα τριών ετών (28). Ο μέσος όρος της εν λόγω διαφοράς τιμών κατανεμήθηκε ισομερώς μεταξύ των μονοκρυσταλλικών κυψελών και των μονοκρυσταλλικών συστοιχιών προκειμένου να καθοριστεί η τρέχουσα μη ζημιογόνος τιμή για κάθε τύπο προϊόντος, δηλαδή 0,210 ευρώ/W και 0,437 ευρώ/W για τις πολυκρυσταλλικές κυψέλες και τις πολυκρυσταλλικές συστοιχίες, αντιστοίχως, και 0,250 ευρώ/W και 0,483 ευρώ/W για τις μονοκρυσταλλικές κυψέλες και τις μονοκρυσταλλικές συστοιχίες. Οι εν λόγω τιμές θα συγκλίνουν σταδιακά προς τις τρέχουσες τιμές που αναφέρονται από την PV Insights (29), δηλαδή 0,18 ευρώ/W και 0,3 ευρώ/W για τις πολυκρυσταλλικές κυψέλες και τις πολυκρυσταλλικές συστοιχίες, αντιστοίχως, και 0,21 ευρώ/W και 0,35 ευρώ/W για τις μονοκρυσταλλικές κυψέλες και τις μονοκρυσταλλικές συστοιχίες.

               (35)

               Από τον συγκεκριμένο μηχανισμό προσαρμογής θα προκύψουν οι ΕΤΕ, οι οποίες θα βρίσκονται έως τον Σεπτέμβριο του 2018 στο επίπεδο των παγκόσμιων τιμών κατά το πρώτο τρίμηνο του 2017 (οι τελευταίες διαθέσιμες παγκόσμιες τιμές για ολόκληρο το τρίμηνο του έτους). Λόγω της κατακόρυφης πτώσης των τιμών κατά την τελευταία τριετία, τα περιθώρια των κύριων κατασκευαστών συρρικνώθηκαν σημαντικά (30). Κατά συνέπεια, η Επιτροπή ανέμενε ότι η εν λόγω κατακόρυφη πτώση των τιμών δεν θα μπορούσε να διατηρηθεί ακόμη για μεγάλο χρονικό διάστημα και ότι οι τιμές δεν θα ήταν σημαντικά χαμηλότερες τον Σεπτέμβριο του 2018, επομένως εξακολουθούσαν να παρέχουν κάποιο υπολειπόμενο επίπεδο προστασίας στην ενωσιακή βιομηχανία.

               (36)

               Επομένως, ο μηχανισμός επιτρέπει τη σύγκλιση προς τις τιμές της παγκόσμιας αγοράς μέσα σε σχετικά σύντομο χρονικό διάστημα. Πρώτον, διασφαλίζει την επαναφορά στο επίπεδο της μη ζημιογόνου τιμής, όπως καθορίστηκε στην αρχική έρευνα. Δεύτερον, συνάδει με τα πορίσματα των ερευνών επανεξέτασης ενόψει της λήξης ισχύος μέτρων όσον αφορά την εξισορρόπηση των συμφερόντων βάσει του κριτηρίου του συμφέροντος της Ένωσης (31). Επιπλέον, έχει το πλεονέκτημα να αντικατοπτρίζει καλύτερα τις τελευταίες τεχνολογικές εξελίξεις και τις δυνατότητες οικονομικότερης τιμής για τους καταναλωτές, με αποτέλεσμα να διασφαλίζει ότι οι χρήστες στην Ένωση δεν θα στερούνται πλέον τα οφέλη από τη βελτίωση της αποδοτικότητας σε παγκόσμιο επίπεδο. Παράλληλα, ο συγκεκριμένος μηχανισμός παρέχει στον κλάδο της Ένωσης επαρκές επίπεδο προστασίας ώστε να είναι σε θέση να προσαρμοστεί στις αυξημένες ανταγωνιστικές πιέσεις αμέσως μετά τη λήξη ισχύος των μέτρων.

               (37)

               Μετά την κοινοποίηση, η Επιτροπή έλαβε πολλές παρατηρήσεις σχετικά με το επίπεδο της ΕΤΕ μεταβλητού δασμού. Οι κατασκευαστές κυψελών και συστοιχιών της Ένωσης, καθώς και η ένωσή τους, ισχυρίστηκαν ότι οι τιμές της παγκόσμιας αγοράς δεν αντικατοπτρίζουν το μη ζημιογόνο επίπεδο των τιμών διότι διαμορφώνονται από το ντάμπινγκ της μαζικής πλεονάζουσας παραγωγικής ικανότητας της Κίνας. Επομένως, η ΕΤΕ μεταβλητού δασμού με βάση τον δείκτη αναφοράς των τιμών σε παγκόσμιο επίπεδο θα ήταν υπερβολικά χαμηλή. Οι εν λόγω κατασκευαστές και η ένωσή τους επανέλαβαν τον ισχυρισμό τους ότι, αντιθέτως, η ΕΤΕ θα έπρεπε να βασίζεται στον μακροπρόθεσμο συντελεστή μάθησης του κλάδου ηλιακής ενέργειας. Εντούτοις, όταν η Επιτροπή αποδέχτηκε την ανάληψη υποχρέωσης τον Ιούλιο του 2013, θεωρούσε ήδη ότι οι διεθνείς τιμές άμεσης παράδοσης των συστοιχιών, συμπεριλαμβανομένων των κινεζικών τιμών, αντικατόπτριζαν τη μη ζημιογόνο τιμή (32). Επιπλέον, στην ενδιάμεση επανεξέταση που περατώθηκε με τον εκτελεστικό κανονισμό (ΕΕ) 2016/12, η Επιτροπή κατάληξε στο συμπέρασμα ότι ο δείκτης αναφοράς των τιμών, συμπεριλαμβανομένου του αυξανόμενου μεριδίου των κινεζικών εταιρειών, εκπληρώνει τον στόχο του, όπως καθορίζεται στα ισχύοντα μέτρα (33). Ως εκ τούτου, η Επιτροπή απέρριψε αυτόν τον ισχυρισμό.

               (38)

               Οι κατασκευαστές κυψελών και συστοιχιών της Ένωσης, καθώς και η ένωσή τους, ισχυρίστηκαν επίσης ότι η PV Insights αποτελεί επί του παρόντος αντικείμενο έρευνας από την ταϊβανέζικη επιτροπή θεμιτού εμπορίου, την εθνική αρχή ανταγωνισμού της Ταϊβάν, κατόπιν καταγγελίας της ταϊβανέζικης ένωσης κατασκευαστών προϊόντων ηλιακής ενέργειας. Η εν λόγω έρευνα κινήθηκε με βάση τους ισχυρισμούς ότι ο δείκτης PV Insights κυριαρχείται ή ακόμη και παραποιείται από τις κινεζικές τιμές και ότι το επίπεδο τιμών του δείκτη είναι χαμηλότερο από το κόστος παραγωγής στην Ταϊβάν. Συνεπώς, κατά την άποψή τους δεν ήταν ενδεδειγμένο να στηριχθούν οι υπολογισμοί στον δείκτη PV Insights.

               (39)

               Η Επιτροπή υπενθύμισε ότι οι κατάντη και ανάντη βιομηχανίες χαρακτήρισαν τον δείκτη PV Insights ως τον πλέον αξιόπιστο δείκτη στο πλαίσιο των καθημερινών επιχειρηματικών τους δραστηριοτήτων. Η PV Insights αποτελούσε επίσης έναν από τους κύριους δείκτες αναφοράς όσον αφορά τις τιμές για τις εκθέσεις ITRPV στο πλαίσιο της εκτίμησης του συντελεστή μάθησης του κλάδου ηλιακής ενέργειας. Οι ανάντη και κατάντη εταιρείες δεν είχαν αμφισβητήσει ποτέ στο παρελθόν την αξιοπιστία του δείκτη PV Insights. Τέλος, οι ταϊβανέζικες αρχές δεν έχουν καταλήξει ακόμη σε οριστικά πορίσματα όσον αφορά τους ανωτέρω ισχυρισμούς. Η Επιτροπή θα παρακολουθεί τις εξελίξεις της ταϊβανέζικης επιτροπής θεμιτού εμπορίου και θα εξετάσει όλες τις αναγκαίες ενέργειες ενόψει των πιθανών αποτελεσμάτων. Σε αυτό το στάδιο, η Επιτροπή, επομένως, απέρριψε αυτόν τον ισχυρισμό.

               (40)

               Τα ανάντη και κατάντη ενδιαφερόμενα μέρη της Ευρώπης, καθώς και η κυβέρνηση της Κίνας και το CCCME διαφώνησαν με διάφορες πτυχές της μείωσης της νέας ΕΤΕ.

               (41)

               Πρώτον, τα εν λόγω ενδιαφερόμενα μέρη έκριναν ότι η αρχική ΕΤΕ ήταν υπερβολικά υψηλή. Ισχυρίστηκαν ότι η νέα ΕΤΕ μεταβλητού δασμού θα ήταν ακόμη υψηλότερη για τα μονοκρυσταλλικά προϊόντα από ό,τι η προηγούμενη ΕΤΕ της ανάληψης υποχρέωσης. Κατά την άποψή τους, ο καθορισμός της ΕΤΕ μεταβλητού δασμού σε ακόμη υψηλότερο επίπεδο θα ερχόταν σε αντίθεση με τα πορίσματα της έρευνας επανεξέτασης, σύμφωνα με τα οποία η ΕΤΕ της ανάληψης υποχρέωσης είχε τεθεί σε υπερβολικά υψηλά επίπεδα σε σχέση με τη μη ζημιογόνο τιμή. Ως εκ τούτου, χρειάζεται να μειωθεί στο ενδεδειγμένο επίπεδο. Ορισμένα ενδιαφερόμενα μέρη ισχυρίστηκαν επίσης ότι η ΕΤΕ που ίσχυε κατά το πρώτο τρίμηνο του 2017 δεν αποτελούσε το κατάλληλο σημείο εκκίνησης για την ΕΤΕ μεταβλητού δασμού, δεδομένου ότι η Επιτροπή διαπίστωσε ότι δεν συμβάδιζε με τις παγκόσμιες εξελίξεις των τιμών.

               (42)

               Η Επιτροπή έλαβε υπόψη τις ανωτέρω παρατηρήσεις και σχεδίασε νέα τριμηνιαία σταδιακή μείωση της ΕΤΕ μεταβλητού δασμού. Δεδομένου ότι η ΕΤΕ της ανάληψης υποχρέωσης είχε παγώσει από το δεύτερο τρίμηνο του 2017 και μετά, η Επιτροπή επίσπευσε το σημείο εκκίνησης της σταδιακής μείωσης. Το σημείο εκκίνησης καθορίζεται στο επίπεδο της παγωμένης ΕΤΕ της ανάληψης υποχρέωσης, μειωμένης κατά την τιμή των δύο τριμηνιαίων προσαρμογών που θα έπρεπε να είχαν επέλθει κατά το χρονικό διάστημα που ήταν παγωμένη, δηλαδή κατά το δεύτερο και το τρίτο τρίμηνο του 2017.

               (43)

               Δεύτερον, πολλά ενδιαφερόμενα μέρη έκριναν ότι η καταληκτική ΕΤΕ μεταβλητού δασμού, δηλαδή εκείνη που ισχύει κατά τη λήξη των μέτρων τον Σεπτέμβριο του 2018, ήταν επίσης υπερβολικά υψηλή. Ισχυρίστηκαν ότι, σύμφωνα με τις τιμές PV Insights που κατέστησαν διαθέσιμες μετά την κοινοποίηση, οι παγκόσμιες τιμές ηλιακής ενέργειας είχαν ήδη μειωθεί. Η Επιτροπή αποδέχθηκε την πρόταση να χρησιμοποιούνται τα τελευταία διαθέσιμα δεδομένα ως ο πλέον κατάλληλος δείκτης για το καταληκτικό τρίμηνο. Για τον λόγο αυτό, καθόρισε την τελική ΕΤΕ μεταβλητού δασμού στο επίπεδο των τιμών που ήταν διαθέσιμες το τελευταίο τρίμηνο, δηλαδή το δεύτερο τρίμηνο του 2017.

               (44)

               Τα εν λόγω ενδιαφερόμενα μέρη υποστήριξαν ότι η πρόβλεψη της Επιτροπής σχετικά με την επιβράδυνση της μείωσης των τιμών ηλιακής ενέργειας ήταν αβάσιμη. Ωστόσο, η ανάλυση της καμπύλης τιμών της PV Insights σε μακροπρόθεσμο ορίζοντα υποδηλώνει ότι οι τιμές ηλιακής ενέργειας είναι κυκλικές —ιστορικά, οι τιμές ηλιακής ενέργειας κατέγραφαν κατακόρυφη πτώση επί σειρά τριμήνων και στη συνέχεια σταθεροποιήθηκαν ή ακόμη και αυξήθηκαν ελαφρώς. Κατά τη διάρκεια του τρέχοντος κύκλου, οι τιμές των συστοιχιών παρουσιάζουν συνεχιζόμενη πτώση επί σχετικά μακρό χρονικό διάστημα, δηλαδή από το τέταρτο τρίμηνο του 2015. Παράλληλα, οι τιμές των κυψελών, οι οποίες ακολουθούσαν κατά το παρελθόν παρόμοια τάση, έχουν ήδη σταθεροποιηθεί ή ακόμη και αυξηθεί ελαφρώς. Το γεγονός ότι οι τιμές για την κύρια πρώτη ύλη, δηλαδή τις κυψέλες, σταθεροποιήθηκαν έπειτα από ιδιαίτερα μεγάλο χρονικό διάστημα μείωσης των τιμών, ενισχύει την πρόβλεψη της Επιτροπής σύμφωνα με την οποία θα σταθεροποιούνταν τελικά και οι τιμές των συστοιχιών. Κατά συνέπεια, ο ισχυρισμός απορρίφθηκε.

               (45)

               Οι μη καθετοποιημένοι κατασκευαστές συστοιχιών ισχυρίστηκαν επίσης ότι η ΕΤΕ μεταβλητού δασμού που αναφερόταν στο έγγραφο κοινοποίησης μειώθηκε με πολύ ταχύτερο ρυθμό για τις συστοιχίες από ό,τι για τις κυψέλες, στοιχείο που θα μπορούσε να επηρεάσει με δυσανάλογο τρόπο τα περιθώρια κέρδους τους. Η Επιτροπή επισήμανε ότι η εν λόγω διαφορά στην πτωτική τάση αποτελεί αναπόφευκτη συνέπεια του γεγονότος ότι η ΕΤΕ της ανάληψης υποχρέωσης για τις κυψέλες συνέκλινε πολύ περισσότερο προς τις τιμές της παγκόσμιας αγοράς από ό,τι η ΕΤΕ της ανάληψης υποχρέωσης για τις συστοιχίες. Επιπροσθέτως, μετά την κοινοποίηση, η Επιτροπή μείωσε την αρχική ΕΤΕ μεταβλητού δασμού, με συνέπεια η ΕΤΕ μεταβλητού δασμού να μην υπερβαίνει πλέον την ΕΤΕ της ανάληψης υποχρέωσης για τις μονοκρυσταλλικές κυψέλες.

               (46)

               Μετά τη νέα κοινοποίηση, ανάντη και κατάντη εταιρείες καθώς και οι ενώσεις τους και το CCCME επανέλαβαν την άποψή τους ότι η ΕΤΕ ήταν υπερβολικά υψηλή, έστω και αν προσαρμόστηκε περαιτέρω προς τα κάτω και ορισμένοι από αυτούς εξέφρασαν την ικανοποίησή τους για τη μείωση αυτή. Από την άλλη πλευρά, οι παραγωγοί της Ένωσης και η ένωσή τους επανέλαβαν ότι η ΕΤΕ ήταν υπερβολικά χαμηλή και ότι δεν αντανακλούσε τη μη ζημιογόνο τιμή· ότι η ΕΤΕ για τις συστοιχίες μειώθηκε δυσανάλογα ταχύτερα από ό, τι για τις κυψέλες και ότι η PV Insights δεν ήταν αξιόπιστο σημείο αναφοράς.

               (47)

               Η Επιτροπή παρατήρησε ότι κανένα από αυτά τα μέρη δεν προέβαλε νέα επιχειρήματα σχετικά με τα δύο νέα στοιχεία που κοινοποιήθηκαν (επίσπευση της σταδιακής μείωσης και χρήση των πιο πρόσφατων τριμηνιαίων στοιχείων). Αντιθέτως, επανέλαβαν τη γενική προσέγγιση σχετικά με την ΕΤΕ που είχαν ήδη υπογραμμίσει μετά την κοινοποίηση, προσαρμοσμένη στα νέα επίπεδα της ΕΤΕ ανά τρίμηνο. Ως εκ τούτου, η Επιτροπή έκρινε ότι είχε ήδη εξετάσει την ουσία των εν λόγω ισχυρισμών μετά την κοινοποίηση.

               (48)

               Ορισμένα ενδιαφερόμενα μέρη ισχυρίστηκαν επίσης ότι η προθεσμία για την υποβολή παρατηρήσεων ήταν υπερβολικά σύντομη. Η Επιτροπή έκρινε ότι μία εργάσιμη ημέρα ήταν επαρκής για την υποβολή παρατηρήσεων, δεδομένου ότι η κοινοποίηση αυτή περιορίζεται σε δύο μόνο στοιχεία της μεθοδολογίας για τον καθορισμό των ΕΤΕ και μια διάταξη που αφορά τη θέση σε ισχύ του παρόντος κανονισμού. Κατά συνέπεια, η Επιτροπή απέρριψε τον ισχυρισμό αυτόν.

               (49)

               Η σταδιακή μείωση της ΕΤΕ μεταβλητού δασμού θα έχει ως εξής:

                           ΕΤΕ πολυκρυσταλλικών κυψελών (ευρώ/Watt)

                           ΕΤΕ μονοκρυσταλλικών κυψελών (ευρώ/Watt)

                           ΕΤΕ πολυκρυσταλλικών συστοιχιών (ευρώ/Watt)

                           ΕΤΕ μονοκρυσταλλικών συστοιχιών (ευρώ/Watt)

                           Παγωμένη ΕΤΕ της ανάληψης υποχρέωσης (34)

                           0,21
                           0,23 – (0,04/2)

                           0,25
                           0,23 + (0,04/2)

                           0,43
                           0,46 – (0,047/2)

                           0,48
                           0,46 + (0,047/2)

                           Υποθετική προσαρμογή του 2ου τριμήνου 2017 (35)

                           0,20

                           0,24

                           0,41

                           0,46

                           Υποθετική προσαρμογή του 3ου τριμήνου 2017 (35)

                           0,20

                           0,23

                           0,39

                           0,44

                           Από την ημερομηνία έναρξης ισχύος του παρόντος κανονισμού έως τις 31 Δεκεμβρίου 2017

                           0,19

                           0,23

                           0,37

                           0,42

                           Από 1 Ιανουαρίου 2018 έως 31 Μαρτίου 2018

                           0,19

                           0,22

                           0,34

                           0,39

                           Από 1 Απριλίου 2018 έως 30 Ιουνίου 2018

                           0,19

                           0,22

                           0,32

                           0,37

                           Από την 1η Ιουλίου 2018 και μετά

                           0,18

                           0,21

                           0,30

                           0,35

         3.   ΠΕΔΙΟ ΕΦΑΡΜΟΓΗΣ ΤΗΣ ΕΤΕ ΜΕΤΑΒΛΗΤΟΥ ΔΑΣΜΟΥ

               (50)

               Η Επιτροπή επισήμανε ότι η ανάληψη υποχρέωσης ως προς τις τιμές κάλυπτε αρχικά όλες τις εταιρείες που συνεργάστηκαν στο πλαίσιο της αρχικής έρευνας. Δεδομένου ότι η νέα ΕΤΕ μεταβλητού δασμού θα αντικαταστήσει την εν λόγω ανάληψη υποχρέωσης, η Επιτροπή έκρινε σκόπιμη την εφαρμογή της νέας ΕΤΕ μόνο στις εταιρείες που εξακολουθούσαν να αποτελούν μέρος της ανάληψης υποχρέωσης ως προς τις τιμές ή που την είχαν ανακαλέσει οικειοθελώς χωρίς να εντοπιστούν προηγούμενα προβλήματα από την Επιτροπή.

               (51)

               Σε αντιστάθμιση, η Επιτροπή θεώρησε ότι οι υπόλοιπες εταιρείες δεν θα έπρεπε να υπαχθούν στο σύστημα της νέας ΕΤΕ, αλλά να υπόκεινται στην επιβολή κατ' αξίαν δασμών, ώστε να μην υπονομευθεί η αποτελεσματικότητα της νέας μορφής μέτρων. Ειδικότερα, η εν λόγω εξαίρεση θα πρέπει να εφαρμόζεται στις εταιρείες για τις οποίες η Επιτροπή είχε ανακαλέσει την αποδοχή της ανάληψης υποχρέωσης λόγω παραβίασης της ανάληψης υποχρέωσης. Στις περιπτώσεις αυτές, η πρότερη συμπεριφορά των οικείων κινέζων παραγωγών-εξαγωγέων που είχαν εξαγάγει το υπό εξέταση προϊόν σε τιμή χαμηλότερη της μη ζημιογόνου τιμής ή που είχαν με άλλο τρόπο παραβιάσει την ανάληψη υποχρέωσης συνιστούσε επαρκή λόγο ώστε η Επιτροπή να συναγάγει εκ προοιμίου το συμπέρασμα ότι υπάρχει σημαντικός κίνδυνος να μην τηρήσουν ούτε τη νέα ΕΤΕ. Αυτό θα μπορούσε να υπονομεύσει την αποτελεσματικότητα του μέτρου και να μην παρέχεται, συνεπώς, το απαιτούμενο επίπεδο προστασίας έναντι μελλοντικού ζημιογόνου ντάμπινγκ. Στο ίδιο πνεύμα, δεν θα πρέπει να υπόκεινται στη νέα ΕΤΕ μεταβλητού δασμού οι εταιρείες που είχαν ανακαλέσει οικειοθελώς την ανάληψη υποχρέωσης προκειμένου να προλάβουν την επικείμενη ανάκλησή της από την Επιτροπή.

               (52)

               Μετά την κοινοποίηση, τρεις εταιρείες που είχαν ανακαλέσει οικειοθελώς την ανάληψη υποχρέωσης, αλλά δεν συμπεριλαμβάνονταν στο παράρτημα VI, υπέβαλαν τεκμηριωμένες παρατηρήσεις επεξηγώντας γιατί θεωρούσαν ότι είχαν βάσιμους λόγους να προβούν στην εν λόγω ανάκληση. Βάσει των συμπληρωματικών στοιχείων που διαβίβασαν οι εν λόγω εταιρείες, η Επιτροπή έκρινε ότι δεν είχαν παραβιάσει την ανάληψη υποχρέωσης κατά το παρελθόν. Επιπλέον, δεν επίκειτο ανάκληση της ανάληψης υποχρέωσης από την Επιτροπή πριν από την οικειοθελή ανάκλησή της εκ μέρους των συγκεκριμένων εταιρειών. Η Επιτροπή βεβαιώθηκε επίσης ότι οι εταιρείες αυτές προέβησαν στην εν λόγω ανάκληση για λόγους που δεν καταδείκνυαν την ύπαρξη σημαντικού κινδύνου μη τήρησης της νέας ΕΤΕ εκ μέρους τους στο μέλλον. Ως εκ τούτου, η Επιτροπή συμπεριέλαβε τις εν λόγω τρεις εταιρείες στο παράρτημα VI. Επιπροσθέτως, συμπεριέλαβε άλλες δύο εταιρείες για τις οποίες η αποδοχή της ανάληψης υποχρέωσης είχε ανακληθεί αποκλειστικά και μόνο για λόγους «πρακτικών δυσκολιών». Στις συγκεκριμένες περιπτώσεις, δεν υπήρχαν στοιχεία που να αποδεικνύουν ότι οι εταιρείες είχαν προβεί σε πώληση του υπό εξέταση προϊόντος στην ενωσιακή αγορά σε τιμή χαμηλότερη από τη μη ζημιογόνο τιμή.

               (53)

               Μετά την κοινοποίηση, ορισμένοι παραγωγοί-εξαγωγείς, η κυβέρνηση της Κίνας και το CCCME ισχυρίστηκαν επίσης ότι η νέα ΕΤΕ μεταβλητού δασμού θα πρέπει να εφαρμόζεται σε όλους τους Κινέζους παραγωγούς-εξαγωγείς και ότι η εξαίρεση οποιουδήποτε εξαγωγέα από την ΕΤΕ συνιστά, κατά την άποψή τους, παραβίαση του άρθρου 9 παράγραφος 5 του βασικού κανονισμού αντιντάμπινγκ και του άρθρου 15 παράγραφος 2 του βασικού κανονισμού κατά των επιδοτήσεων. Η Επιτροπή υπενθύμισε ότι είχε καθορίσει διαφορετικά δασμολογικά επίπεδα για μεμονωμένους παραγωγούς-εξαγωγείς, για ομάδες συνεργαζόμενων παραγωγών-εξαγωγέων και για όλες τις υπόλοιπες εταιρείες βάσει κριτηρίων που δεν εισάγουν διακρίσεις. Επιπλέον, όσον αφορά την ΕΤΕ μεταβλητού δασμού, η Επιτροπή κάνει τη διάκριση μεταξύ των παραγωγών-εξαγωγέων μόνον για αντικειμενικούς λόγους (δηλαδή, κατά πόσον, με βάση την τήρηση των όρων της ανάληψης υποχρέωσης, η έκθεση σε ΕΤΕ μεταβλητού δασμού αποτελεί σημαντικό κίνδυνο μη συμμόρφωσης με την ΕΤΕ μεταβλητού δασμού. Στηριζόμενη στις έρευνές της σχετικά με τη συμμόρφωση με την ανάληψη υποχρέωσης, η Επιτροπή έχει, ως εκ τούτου, αποφασίσει ότι μόνον ορισμένες εταιρείες θα πρέπει να υπόκεινται στην ΕΤΕ μεταβλητού δασμού, δεδομένου ότι δεν αποτελούν στο μέλλον κίνδυνο μη συμμόρφωσης με τον μεταβλητό δασμό ΔΜΑ. Οι εν λόγω εταιρείες είναι οι ακόλουθες: i) οι παραγωγοί-εξαγωγείς οι οποίοι τήρησαν τους όρους της ανάληψης υποχρέωσης με την εξαγωγή του υπό εξέταση προϊόντος στην Ένωση στο μη ζημιογόνο επίπεδο τιμών που ορίστηκε αντίστοιχα, και ii) οι παραγωγοί-εξαγωγείς οι οποίοι αποσύρθηκαν οικειοθελώς από την ανάληψη υποχρέωσης χωρίς να έχουν σκοπό σκοπό να προλάβουν την επικείμενη ανάκλησή της από την Επιτροπή. Οι εν λόγω εταιρείες θα πρέπει να υπόκεινται στην ΕΤΕ μεταβλητού δασμού για τις εξαγωγές του υπό εξέταση προϊόντος στην Ένωση. Από την άλλη πλευρά, δεν υπάρχει εμπιστοσύνη ότι θα συμμορφωθούν με την ΕΤΕ μεταβλητού δασμού όλοι οι εν λόγω παραγωγοί-εξαγωγείς που παραβίασαν την ανάληψη υποχρέωσης, ανεξάρτητα αν η παράβαση έχει ήδη διαπιστωθεί ότι συνέβη ή αν μια τέτοια παράβαση θα διαπιστωθεί σε μελλοντικές έρευνες της Επιτροπής. Ο αντίστοιχος κατ' αξίαν δασμός χωρίς ανώτατο όριο θα πρέπει, ως εκ τούτου, να ισχύει γι' αυτούς.

               (54)

               Η Επιτροπή συνεχίζει να διενεργεί έρευνες όσον αφορά τη συμμόρφωση με την ανάληψη υποχρέωσης ως προς τις τιμές και ενδέχεται να κινήσει νέες έρευνες για τα προϊόντα που είχαν τεθεί σε ελεύθερη κυκλοφορία ενώ εξακολουθούσε να ισχύει η ανάληψη υποχρέωσης ως προς τις τιμές. Για τις εν λόγω έρευνες, τα άρθρα 2 και 3 των εκτελεστικών κανονισμών (ΕΕ) 2017/366 και (ΕΕ) 2017/367 εξακολουθούν να αποτελούν το εφαρμοστέο δίκαιο. Ειδικότερα, τελωνειακή οφειλή γεννάται κατά την αποδοχή της διασάφησης για θέση σε ελεύθερη κυκλοφορία: α) όταν αποδεικνύεται, όσον αφορά τις εισαγωγές που τιμολογούνται από εταιρείες που υπόκεινται στην ανάληψη υποχρέωσης, ότι δεν πληρούνται μία ή περισσότερες από τις προϋποθέσεις της ανάληψης υποχρέωσης· ή β) όταν η Επιτροπή διαπιστώσει παραβίαση της ανάληψης υποχρέωσης με κανονισμό ή απόφαση που αναφέρεται σε συγκεκριμένες συναλλαγές και χαρακτηρίζει άκυρα τα σχετικά τιμολόγια ανάληψης υποχρέωσης. Επιπλέον, η Επιτροπή θεώρησε ότι ένας παραγωγός-εξαγωγέας ο οποίος διαπιστώθηκε ότι έχει παραβιάσει την ανάληψη υποχρέωσης δεν θα πρέπει να επωφελείται από την ΕΤΕ μεταβλητού δασμού, ακόμη και αν οι διαπιστώσεις αυτές έγιναν μετά τη λήξη ισχύος της ανάληψης υποχρέωσης ως προς την τιμή. Σε τέτοιου είδους περιπτώσεις, η ΕΤΕ μεταβλητού δασμού δεν θα πρέπει πλέον να ισχύει. Η Επιτροπή θα πρέπει στη συνέχεια να αφαιρέσει τα ονόματα των/της αντίστοιχης/-ων εταιρείας/-ιών από το νέο παράρτημα VI και το νέο παράρτημα 5 με την ίδια νομική πράξη με την οποία διαπιστώνεται η μη συμμόρφωση.

               (55)

               Κατά συνέπεια, η ΕΤΕ μεταβλητού δασμού θα εφαρμόζεται μόνο στις νομικές οντότητες που παρατίθενται στο νέο παράρτημα VI, το οποίο πρέπει να προστεθεί στον εκτελεστικό κανονισμό (ΕΕ) 2017/367, και στο νέο παράρτημα 5, το οποίο θα προστεθεί στον εκτελεστικό κανονισμό (ΕΕ) 2017/366.

         4.   ΤΡΟΠΟΣ ΛΕΙΤΟΥΡΓΙΑΣ ΤΗΣ ΕΤΕ ΜΕΤΑΒΛΗΤΟΥ ΔΑΣΜΟΥ

               (56)

               Όταν οι εισαγωγές εμπορευμάτων από τις νομικές οντότητες που παρατίθενται στο νέο παράρτημα VI το οποίο θα προστεθεί στον εκτελεστικό κανονισμό (ΕΕ) 2017/367, και στο νέο παράρτημα 5, το οποίο θα προστεθεί στον εκτελεστικό κανονισμό (ΕΕ) 2017/366, πραγματοποιούνται σε τιμή CIF στα σύνορα της Ένωσης ίση ή υψηλότερη από την καθορισμένη ΕΤΕ μεταβλητού δασμού, δεν θα επιβάλλεται δασμός. Εάν οι εν λόγω εισαγωγές πραγματοποιούνται σε τιμή χαμηλότερη από την ΕΤΕ μεταβλητού δασμού, ο οριστικός δασμός θα πρέπει να ισούται με τη διαφορά μεταξύ της εφαρμοστέας ΕΤΕ μεταβλητού δασμού και της καθαρής τιμής «ελεύθερο στα σύνορα της Ένωσης», πριν από την επιβολή δασμού. Σε καμία περίπτωση το ποσό του δασμού δεν πρέπει είναι υψηλότερο από το άθροισμα των κατ' αξίαν δασμολογικών συντελεστών που καθορίζονται στο άρθρο 1 παράγραφος 2 του εκτελεστικού κανονισμού (ΕΕ) 2017/367 και στο άρθρο 1 παράγραφος 2 του εκτελεστικού κανονισμού (ΕΕ) 2017/366. Επομένως, εάν οι εισαγωγές πραγματοποιούνται σε τιμή χαμηλότερη από την ΕΤΕ μεταβλητού δασμού, θα καταβάλλεται η χαμηλότερη διαφορά μεταξύ, αφενός, της εφαρμοστέας ΕΤΕ μεταβλητού δασμού και της καθαρής τιμής «ελεύθερο στα σύνορα της Ένωσης», πριν από την επιβολή δασμού και, αφετέρου, του αθροίσματος των κατ' αξίαν δασμολογικών συντελεστών που καθορίζονται στο άρθρο 1 παράγραφος 2 του εκτελεστικού κανονισμού (ΕΕ) 2017/367 και στο άρθρο 1 παράγραφος 2 του εκτελεστικού κανονισμού (ΕΕ) 2017/366.

               (57)

               Η εκτελεστική απόφαση 2013/707/ΕΕ για τη βεβαίωση της αποδοχής ανάληψης υποχρέωσης, όπως τροποποιήθηκε τελευταία με την εκτελεστική απόφαση (ΕΕ) 2017/615, πρέπει να καταργηθεί, διότι η ΕΤΕ μεταβλητού δασμού θα αντικαταστήσει την ισχύουσα ανάληψη υποχρέωσης. Παράλληλα, είναι σκόπιμο να συνεχιστούν οι έρευνες που διενεργεί επί του παρόντος η Επιτροπή όσον αφορά τη συμμόρφωση με την ανάληψη υποχρέωσης ως προς τις τιμές και να κινηθούν στο μέλλον νέες έρευνες για τα προϊόντα που είχαν τεθεί σε ελεύθερη κυκλοφορία ενώ εξακολουθούσε να ισχύει η ανάληψη υποχρέωσης ως προς τις τιμές, κατά περίπτωση.

               (58)

               Μετά την κοινοποίηση, ορισμένα ενδιαφερόμενα μέρη ζήτησαν την εκ των προτέρων δημοσίευση της νέας ΕΤΕ ώστε να έχουν στη διάθεσή τους επαρκή χρόνο προετοιμασίας για τη συγκεκριμένη αλλαγή. Δεδομένου ότι κανένα ενδιαφερόμενο μέρος δεν υπέβαλε καμία χρονική ένδειξη σχετικά με το θέμα αυτό, η Επιτροπή θεώρησε ότι η προθεσμία δύο εβδομάδων παρέχει σε όλα τα ενδιαφερόμενα μέρη αρκετό χρόνο για το θέμα αυτό. Κατά συνέπεια, είναι σκόπιμο να προβλεφθεί καθυστέρηση δύο εβδομάδων μεταξύ της δημοσίευσης και της έναρξης ισχύος του παρόντος κανονισμού. Μετά τη νέα κοινοποίηση, το CCCME δήλωσε ότι η ΕΤΕ μεταβλητού δασμού θα πρέπει να τεθεί σε ισχύ χωρίς καθυστέρηση. Η Επιτροπή έκρινε ότι η διαφορά μεταξύ της ισχύουσας ανάληψης υποχρέωσης ως προς την ΕΤΕ και της νέας ΕΤΕ μεταβλητού δασμού είναι σημαντική. Ως εκ τούτου, οι επιχειρήσεις χρειάζονται δύο εβδομάδες για να προσαρμοστούν στις μεταβαλλόμενες συνθήκες της αγοράς. Κατά συνέπεια, η Επιτροπή απέρριψε τον ισχυρισμό αυτόν.

               (59)

               H επιτροπή που συγκροτήθηκε δυνάμει του άρθρου 15 παράγραφος 1 του κανονισμού (ΕΕ) 2016/1036 και του άρθρου 25 παράγραφος 1 του κανονισμού (ΕΕ) 2016/1037 δεν διατύπωσε γνώμη,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) 2017/367 τροποποιείται ως εξής:

               1)

               στο άρθρο 1 παρεμβάλλεται η ακόλουθη παράγραφος 2α:
               «2α.   Το ποσό του οριστικού δασμού αντιντάμπινγκ που εφαρμόζεται στα προϊόντα τα οποία περιγράφονται στην παράγραφο 1 τα οποία επί του παρόντος εμπίπτουν στους κωδικούς TARIC που περιλαμβάνονται στη νέα παράγραφο 5 και παράγονται από τις κατονομαζόμενες νομικές οντότητες στο παράρτημα VI, είναι η διαφορά μεταξύ των ελάχιστων τιμών εισαγωγής που καθορίζονται στο επόμενο εδάφιο και της καθαρής τιμής “ελεύθερο στα σύνορα της Ένωσης”, πριν από την επιβολή δασμού, εάν η δεύτερη είναι χαμηλότερη από τις πρώτες. Δεν εισπράττεται δασμός όταν η καθαρή τιμή “ελεύθερο στα σύνορα της Ένωσης” είναι ίση ή υψηλότερη από την αντίστοιχη ελάχιστη τιμή εισαγωγής που καθορίζεται στον πίνακα κατωτέρω. Σε καμία περίπτωση το ποσό του δασμού δεν είναι υψηλότερο από τον κατ' αξίαν δασμό που καθορίζεται στην παράγραφο 2. Η εφαρμογή των μέτρων για τις εταιρείες που αναφέρονται στο παράρτημα VI εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου στο οποίο αναγράφονται τα στοιχεία που ορίζονται στο παράρτημα V.
               Για τους σκοπούς του προηγούμενου εδαφίου, εφαρμόζεται η ελάχιστη τιμή εισαγωγής που αναφέρεται στον κατωτέρω πίνακα. Στις περιπτώσεις που διαπιστώνεται κατά την επαλήθευση μετά την εισαγωγή ότι η καθαρή τιμή “ελεύθερο στα σύνορα της Ένωσης” που πράγματι κατέβαλε ο πρώτος ανεξάρτητος πελάτης στην Ένωση (τιμή μετά την εισαγωγή) είναι κατώτερη από την καθαρή τιμή “ελεύθερο στα σύνορα της Ένωσης”, πριν από την επιβολή δασμού, όπως προκύπτει από την τελωνειακή διασάφηση, και ότι η τιμή μετά την εισαγωγή είναι χαμηλότερη από την ελάχιστη τιμή εισαγωγής, εφαρμόζεται δασμός ισόποσος με τη διαφορά μεταξύ της ελάχιστης τιμής εισαγωγής που καθορίζεται στον κατωτέρω πίνακα και της τιμής μετά την εισαγωγή, εκτός εάν από τους εφαρμοζόμενους κατ' αξίαν δασμούς που καθορίζονται στην παράγραφο 2, στους οποίους προστίθεται η τιμή μετά την εισαγωγή, προκύπτει ποσό (πράγματι καταβληθείσα τιμή με την προσθήκη κατ' αξίαν δασμού) το οποίο εξακολουθεί να είναι χαμηλότερο από την ελάχιστη τιμή εισαγωγής που ορίζεται στον κατωτέρω πίνακα.
               Η ελάχιστη τιμή εισαγωγής (ΕΤΕ) θα μειώνεται ανά τρίμηνο, όπως προβλέπεται στον πίνακα κατωτέρω, για κάθε αντίστοιχο τύπο προϊόντος:

                           Περίοδος εφαρμογής της ΕΤΕ

                           ΕΤΕ πολυκρυσταλλικών κυψελών (ευρώ/Watt)

                           ΕΤΕ μονοκρυσταλλικών κυψελών (ευρώ/Watt)

                           ΕΤΕ πολυκρυσταλλικών συστοιχιών (ευρώ/Watt)

                           ΕΤΕ μονοκρυσταλλικών συστοιχιών (ευρώ/Watt)

                           Από 1 Οκτωβρίου 2017

                           0,19

                           0,23

                           0,37

                           0,42

                           Από 1 Ιανουαρίου 2018 έως 31 Μαρτίου 2018

                           0,19

                           0,22

                           0,34

                           0,39

                           Από 1 Απριλίου 2018 έως 30 Ιουνίου 2018

                           0,19

                           0,22

                           0,32

                           0,37

                           Από την 1η Ιουλίου 2018 και μετά

                           0,18

                           0,21

                           0,30

                           0,35

                     Οι νομικές οντότητες που δεν αναφέρονται ούτε στην παράγραφο 2 ούτε στο παράρτημα I, στο παράρτημα II ή στο παράρτημα VI υπόκεινται στο άθροισμα των κατ' αξίαν δασμολογικών συντελεστών που εφαρμόζονται σε “όλες τις άλλες εταιρείες”, όπως προβλέπεται στην παράγραφο 2.»·

               2)

               στο άρθρο 1 η παράγραφος 4 αντικαθίσταται από το ακόλουθο κείμενο:
               «4.   Αν ένας νέος παραγωγός-εξαγωγέας από τη Λαϊκή Δημοκρατία της Κίνας προσκομίσει στην Επιτροπή επαρκή αποδεικτικά στοιχεία από τα οποία να προκύπτει:

                           —

                           ότι δεν εξήγαγε στην Ένωση το προϊόν που περιγράφεται στην παράγραφο 1 κατά την περίοδο μεταξύ 1ης Ιουλίου 2011 και 30ής Ιουνίου 2012 (περίοδος αρχικής έρευνας),

                           —

                           ότι δεν συνδέεται με οποιονδήποτε εξαγωγέα ή παραγωγό στη Λαϊκή Δημοκρατία της Κίνας ο οποίος υπόκειται στα μέτρα αντιντάμπινγκ που επιβάλλει ο παρών κανονισμός,

                           —

                           ότι έχει πραγματοποιήσει εξαγωγές του υπό εξέταση προϊόντος στην Ένωση μετά την περίοδο έρευνας στην οποία βασίζονται τα μέτρα ή ότι έχει αμετάκλητη συμβατική υποχρέωση να εξαγάγει σημαντική ποσότητα στην Ένωση,

                     η Επιτροπή δύναται να τροποποιήσει το παράρτημα I και το παράρτημα VI με την προσθήκη του νέου παραγωγού-εξαγωγέα.»·

               3)

               στο άρθρο 1 παρεμβάλλεται η ακόλουθη παράγραφος 5:
               «5.   Οι φωτοβολταϊκές συστοιχίες ή τα φωτοβολταϊκά πάνελ πολυκρυσταλλικού πυριτίου εμπίπτουν επί του παρόντος στους κωδικούς TARIC 8541409051, 8541409052, 8541409053 και 8541409059. Οι πολυκρυσταλλικές συστοιχίες κατασκευάζονται από πολυκρυσταλλικές κυψέλες.
               Οι φωτοβολταϊκές συστοιχίες ή τα φωτοβολταϊκά πάνελ μονοκρυσταλλικού πυριτίου εμπίπτουν επί του παρόντος στους κωδικούς TARIC 8541409041, 8541409042, 8541409043 και 8541409049. Οι μονοκρυσταλλικές συστοιχίες κατασκευάζονται από μονοκρυσταλλικές κυψέλες.
               Οι πολυκρυσταλλικές κυψέλες του τύπου που χρησιμοποιείται σε φωτοβολταϊκές συστοιχίες ή φωτοβολταϊκά πάνελ κρυσταλλικού πυριτίου, με πάχος κυψελών που δεν υπερβαίνει τα 400 μm, εμπίπτουν επί του παρόντος στους κωδικούς TARIC 8541409071, 8541409072, 8541409073 και 8541409079. Οι πολυκρυσταλλικές κυψέλες κατασκευάζονται από πολυκρυσταλλικό πυρίτιο (multi-Si) που αποτελείται από μικρούς κρυστάλλους και έχουν σχήμα τέλειου ορθογώνιου.
               Οι μονοκρυσταλλικές κυψέλες του τύπου που χρησιμοποιείται σε φωτοβολταϊκές συστοιχίες ή φωτοβολταϊκά πάνελ κρυσταλλικού πυριτίου, με πάχος κυψελών που δεν υπερβαίνει τα 400 μm, εμπίπτουν επί του παρόντος στους κωδικούς TARIC 8541409061, 8541409062, 8541409063 και 8541409069. Οι μονοκρυσταλλικές κυψέλες κατασκευάζονται από μονοκρυσταλλικό πυρίτιο (mono-Si), ήτοι από ενιαίο κρύσταλλο, και έχουν κομμένες και τις τέσσερις γωνίες τους.»·

               4)

               το άρθρο 2 καταργείται·

               5)

               το άρθρο 3 καταργείται.

         Άρθρο 2
   Το παράρτημα του παρόντος κανονισμού προστίθεται ως παράρτημα VI του εκτελεστικού κανονισμού (ΕΕ) 2017/367.
   Άρθρο 3
   Ο εκτελεστικός κανονισμός (ΕΕ) 2017/366 τροποποιείται ως εξής:

               1)

               στο άρθρο 1 παρεμβάλλεται η ακόλουθη παράγραφος 2α:
               «2α.   Το ποσό του οριστικού αντισταθμιστικού δασμού που εφαρμόζεται στα προϊόντα τα οποία περιγράφονται στην παράγραφο 1 τα οποία επί του παρόντος εμπίπτουν στους κωδικούς TARIC που περιλαμβάνονται στη νέα παράγραφο 4 και παράγονται από τις κατονομαζόμενες νομικές οντότητες στο παράρτημα VI, είναι η διαφορά μεταξύ των ελάχιστων τιμών εισαγωγής που καθορίζονται στο επόμενο εδάφιο και της καθαρής τιμής “ελεύθερο στα σύνορα της Ένωσης”, πριν από την επιβολή δασμού, εάν η δεύτερη είναι χαμηλότερη από τις πρώτες. Δεν εισπράττεται δασμός όταν η καθαρή τιμή “ελεύθερο στα σύνορα της Ένωσης” είναι ίση ή υψηλότερη από την αντίστοιχη ελάχιστη τιμή εισαγωγής που καθορίζεται στον πίνακα κατωτέρω. Σε καμία περίπτωση το ποσό του δασμού δεν είναι υψηλότερο από τον κατ' αξίαν δασμό που καθορίζεται στην παράγραφο 2. Η εφαρμογή των μέτρων για τις εταιρείες που αναφέρονται στο παράρτημα 5 εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου στο οποίο αναγράφονται τα στοιχεία που ορίζονται στο παράρτημα 4.
               Για τους σκοπούς του προηγούμενου εδαφίου, εφαρμόζεται η ελάχιστη τιμή εισαγωγής που αναφέρεται στον κατωτέρω πίνακα. Στις περιπτώσεις που διαπιστώνεται κατά την επαλήθευση μετά την εισαγωγή ότι η καθαρή τιμή “ελεύθερο στα σύνορα της Ένωσης” που πράγματι κατέβαλε ο πρώτος ανεξάρτητος πελάτης στην Ένωση (τιμή μετά την εισαγωγή) είναι κατώτερη από την καθαρή τιμή “ελεύθερο στα σύνορα της Ένωσης”, πριν από την επιβολή δασμού, όπως προκύπτει από την τελωνειακή διασάφηση, και ότι η τιμή μετά την εισαγωγή είναι χαμηλότερη από την ελάχιστη τιμή εισαγωγής, εφαρμόζεται δασμός ισόποσος με τη διαφορά μεταξύ της ελάχιστης τιμής εισαγωγής που καθορίζεται στον κατωτέρω πίνακα και της τιμής μετά την εισαγωγή, εκτός εάν από τους εφαρμοζόμενους κατ' αξίαν δασμούς που καθορίζονται στην παράγραφο 2, στους οποίους προστίθεται η τιμή μετά την εισαγωγή, προκύπτει ποσό (πράγματι καταβληθείσα τιμή με την προσθήκη κατ' αξίαν δασμού) το οποίο εξακολουθεί να είναι χαμηλότερο από την ελάχιστη τιμή εισαγωγής που ορίζεται στον κατωτέρω πίνακα.
               Η ελάχιστη τιμή εισαγωγής (ΕΤΕ) θα μειώνεται ανά τρίμηνο για κάθε αντίστοιχο τύπο προϊόντος.

                           Περίοδος εφαρμογής της ΕΤΕ

                           ΕΤΕ πολυκρυσταλλικών κυψελών (ευρώ/Watt)

                           ΕΤΕ μονοκρυσταλλικών κυψελών (ευρώ/Watt)

                           ΕΤΕ πολυκρυσταλλικών συστοιχιών (ευρώ/Watt)

                           ΕΤΕ μονοκρυσταλλικών συστοιχιών (ευρώ/Watt)

                           Από 1 Οκτωβρίου 2017

                           0,19

                           0,23

                           0,37

                           0,42

                           Από 1 Ιανουαρίου 2018 έως 31 Μαρτίου 2018

                           0,19

                           0,22

                           0,34

                           0,39

                           Από 1 Απριλίου 2018 έως 30 Ιουνίου 2018

                           0,19

                           0,22

                           0,32

                           0,37

                           Από την 1η Ιουλίου 2018 και μετά

                           0,18

                           0,21

                           0,30

                           0,35

                     Οι νομικές οντότητες που δεν αναφέρονται ούτε στην παράγραφο 2 ούτε στο παράρτημα 1 ή στο παράρτημα 5 υπόκεινται στο άθροισμα των κατ' αξίαν δασμολογικών συντελεστών που εφαρμόζονται σε “όλες τις άλλες εταιρείες”, όπως προβλέπεται στην παράγραφο 2.»·

               2)

               στο άρθρο 1παρεμβάλλεται η ακόλουθη παράγραφος 4:
               «4.   Οι φωτοβολταϊκές συστοιχίες ή τα φωτοβολταϊκά πάνελ πολυκρυσταλλικού πυριτίου εμπίπτουν επί του παρόντος στους κωδικούς TARIC 8541409051, 8541409052, 8541409053 και 8541409059. Οι πολυκρυσταλλικές συστοιχίες κατασκευάζονται από πολυκρυσταλλικές κυψέλες.
               Οι φωτοβολταϊκές συστοιχίες ή τα φωτοβολταϊκά πάνελ μονοκρυσταλλικού πυριτίου εμπίπτουν επί του παρόντος στους κωδικούς TARIC 8541409041, 8541409042, 8541409043 και 8541409049. Οι μονοκρυσταλλικές συστοιχίες κατασκευάζονται από μονοκρυσταλλικές κυψέλες.
               Οι πολυκρυσταλλικές κυψέλες του τύπου που χρησιμοποιείται σε φωτοβολταϊκές συστοιχίες ή φωτοβολταϊκά πάνελ κρυσταλλικού πυριτίου, με πάχος κυψελών που δεν υπερβαίνει τα 400 μm, εμπίπτουν επί του παρόντος στους κωδικούς TARIC 8541409071, 8541409072, 8541409073 και 8541409079. Οι πολυκρυσταλλικές κυψέλες κατασκευάζονται από πολυκρυσταλλικό πυρίτιο (multi-Si) που αποτελείται από μικρούς κρυστάλλους και έχουν σχήμα τέλειου ορθογώνιου.
               Οι μονοκρυσταλλικές κυψέλες του τύπου που χρησιμοποιείται σε φωτοβολταϊκές συστοιχίες ή φωτοβολταϊκά πάνελ κρυσταλλικού πυριτίου, με πάχος κυψελών που δεν υπερβαίνει τα 400 μm, εμπίπτουν επί του παρόντος στους κωδικούς TARIC 8541409061, 8541409062, 8541409063 και 8541409069. Οι μονοκρυσταλλικές κυψέλες κατασκευάζονται από μονοκρυσταλλικό πυρίτιο (mono-Si), ήτοι από ενιαίο κρύσταλλο, και έχουν κομμένες και τις τέσσερις γωνίες τους.»·

               3)

               το άρθρο 2 καταργείται·

               4)

               το άρθρο 3 καταργείται.

         Άρθρο 4
   Το παράρτημα του παρόντος κανονισμού προστίθεται ως παράρτημα 5 στον εκτελεστικό κανονισμό (ΕΕ) 2017/366.
   Άρθρο 5
   Η εκτελεστική απόφαση 2013/707/ΕΕ και η εκτελεστική απόφαση (ΕΕ) 2017/615 καταργούνται.
   Άρθρο 6
   Ο παρών κανονισμός αρχίζει να ισχύει τη δέκατη πέμπτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Σεπτεμβρίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 176 της 30.6.2016, σ. 21.

      (2)  ΕΕ L 176 της 30.6.2016, σ. 55.

      (3)  Εκτελεστικός κανονισμός (ΕΕ) αριθ. 1238/2013 του Συμβουλίου, της 2ας Δεκεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών), καταγωγής ή προέλευσης Λαϊκής Δημοκρατίας της Κίνας (ΕΕ L 325 της 5.12.2013, σ. 1).

      (4)  Εκτελεστικός κανονισμός (ΕΕ) αριθ. 1239/2013 του Συμβουλίου, της 2ας Δεκεμβρίου 2013, για την επιβολή οριστικού αντισταθμιστικού δασμού σχετικά με τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες) καταγωγής ή προέλευσης Λαϊκής Δημοκρατίας της Κίνας (ΕΕ L 325 της 5.12.2013, σ. 66).

      (5)  Απόφαση 2013/423/ΕΕ της Επιτροπής, της 2ας Αυγούστου 2013, για την αποδοχή ανάληψης υποχρέωσης που προτάθηκε στο πλαίσιο της διαδικασίας αντιντάμπινγκ όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες και πλακίδια) καταγωγής ή προέλευσης Λαϊκής Δημοκρατίας της Κίνας (ΕΕ L 209 της 3.8.2013, σ. 26).

      (6)  Εκτελεστική απόφαση 2013/707/ΕΕ της Επιτροπής, της 4ης Δεκεμβρίου 2013, για τη βεβαίωση της αποδοχής ανάληψης υποχρέωσης που προτάθηκε στο πλαίσιο των διαδικασιών αντιντάμπινγκ και κατά των επιδοτήσεων όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας κατά την περίοδο εφαρμογής των οριστικών μέτρων (ΕΕ L 325 της 5.12.2013, σ. 214).

      (7)  Εκτελεστική απόφαση 2014/657/ΕΕ της Επιτροπής, της 10ης Σεπτεμβρίου 2014, για την αποδοχή πρότασης που υποβλήθηκε από ομάδα παραγωγών-εξαγωγέων από κοινού με το Εμπορικό Επιμελητήριο της Κίνας για τις Εισαγωγές και Εξαγωγές Μηχανημάτων και Ηλεκτρονικών Προϊόντων για αποσαφηνίσεις σχετικά με την εφαρμογή της ανάληψης υποχρέωσης που αναφέρεται στην εκτελεστική απόφαση 2013/707/ΕΕ (ΕΕ L 270 της 11.9.2014, σ. 6).

      (8)  Εκτελεστικοί κανονισμοί (ΕΕ) 2015/866 (ΕΕ L 139 της 5.6.2015, σ. 30), (EE) 2015/1403 (ΕΕ L 218 της 19.8.2015, σ. 1), (EE) 2015/2018 (ΕΕ L 295 της 12.11.2015, σ. 23), (EE) 2016/115 (ΕΕ L 23 της 29.1.2016, σ. 47), (EE) 2016/1045 (ΕΕ L 170 της 29.6.2016, σ. 5), (EE) 2016/1382 (ΕΕ L 222 της 17.8.2016, σ. 10), (EE) 2016/1402 (ΕΕ L 228 της 23.8.2016, σ. 16), (EE) 2016/1998 (ΕΕ L 308 της 16.11.2016, σ. 8), (EE) 2016/2146 (ΕΕ L 333 της 8.12.2016, σ. 4), (EE) 2017/454 (ΕΕ L 71 της 16.3.2017, σ. 5), (EE) 2017/941 (ΕΕ L 142 της 2.6.2017, σ. 43) της Επιτροπής για την ανάκληση της αποδοχής ανάληψης υποχρέωσης για διάφορους παραγωγούς-εξαγωγείς.

      (9)  Εκτελεστικός κανονισμός (ΕΕ) 2016/12 της Επιτροπής, της 6ης Ιανουαρίου 2016, για τον τερματισμό της μερικής ενδιάμεσης επανεξέτασης του δασμού αντιντάμπινγκ και των αντισταθμιστικών δασμών που επιβάλλονται στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψέλες) καταγωγής ή προέλευσης Λαϊκής Δημοκρατίας της Κίνας (ΕΕ L 4 της 7.1.2016, σ. 1).

      (10)  Εκτελεστικός κανονισμός (ΕΕ) 2016/185 της Επιτροπής, της 11ης Φεβρουαρίου 2016, για την επέκταση του οριστικού δασμού αντιντάμπινγκ που επιβλήθηκε με τον κανονισμό (ΕΕ) αριθ. 1238/2013 του Συμβουλίου όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) καταγωγής ή προέλευσης Λαϊκής Δημοκρατίας της Κίνας στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) προέλευσης Μαλαισίας και Ταϊβάν, είτε δηλώνονται ως καταγωγής Μαλαισίας και Ταϊβάν είτε όχι (ΕΕ L 37 της 12.2.2016, σ. 76).

      (11)  Εκτελεστικός κανονισμός (ΕΕ) 2016/184 της Επιτροπής, της 11ης Φεβρουαρίου 2016, για την επέκταση του οριστικού αντισταθμιστικού δασμού που επιβλήθηκε με τον εκτελεστικό κανονισμό (ΕΕ) 1239/2013 του Συμβουλίου στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψελών) καταγωγής ή προέλευσης Λαϊκής Δημοκρατίας της Κίνας στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψελών) προέλευσης Μαλαισίας και Ταϊβάν, είτε δηλώνονται ως καταγωγής Μαλαισίας και Ταϊβάν είτε όχι (ΕΕ L 37 της 12.2.2016, σ. 56).

      (12)  Εκτελεστικός κανονισμός (ΕΕ) 2017/367 της Επιτροπής, της 1ης Μαρτίου 2017, για την επιβολή οριστικού δασμού αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, και για την περάτωση της μερικής ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΕ) 2016/1036 (ΕΕ L 56 της 3.3.2017, σ. 131).

      (13)  Εκτελεστικός κανονισμός (ΕΕ) 2017/366 της Επιτροπής, της 1ης Μαρτίου 2017, για την επιβολή οριστικών αντισταθμιστικών δασμών στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 18 παράγραφος 2 του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου, και για την περάτωση της μερικής ενδιάμεσης επανεξέτασης σύμφωνα με το άρθρο 19 παράγραφος 3 του κανονισμού (ΕΕ) 2016/1037 (ΕΕ L 56 της 3.3.2017, σ. 1).

      (14)  Εκτελεστική απόφαση (ΕΕ) 2017/615 της Επιτροπής, της 30ής Μαρτίου 2017, για την αποδοχή πρότασης που υποβλήθηκε από ομάδα παραγωγών-εξαγωγέων από κοινού με το Εμπορικό Επιμελητήριο της Κίνας για τις εισαγωγές και εξαγωγές μηχανημάτων και ηλεκτρονικών προϊόντων σχετικά με την εφαρμογή της ανάληψης υποχρέωσης που αναφέρεται στην εκτελεστική απόφαση 2013/707/ΕΕ (ΕΕ L 86 της 31.3.2017, σ. 14).

      (15)  Ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας (ΕΕ C 67 της 3.3.2017, σ. 16).

      (16)  Βλέπε αιτιολογικές σκέψεις 256, 336, 364 και 369 του εκτελεστικού κανονισμού (ΕΕ) 2017/367.

      (17)  Βλέπε υποσημείωση 8.

      (18)  Βλέπε αιτιολογικές σκέψεις 253, 336 και 369 του εκτελεστικού κανονισμού (ΕΕ) 2017/367.

      (19)  Σχετικά με την επιλεξιμότητα, βλέπε τμήμα 3 του παρόντος κανονισμού.

      (20)  Μετατροπή από δολάρια Ηνωμένων Πολιτειών σε ευρώ βάσει της μέσης μηνιαίας συναλλαγματικής ισοτιμίας της ΕΚΤ.

      (21)  Βλέπε αιτιολογικές σκέψεις 3 έως 9 της απόφασης 2013/423/ΕΕ.

      (22)  Βλέπε αιτιολογικές σκέψεις 256, 336 και 370 του εκτελεστικού κανονισμού (ΕΕ) 2017/367.

      (23)  Για παράδειγμα, οι μέσες τιμές άμεσης παράδοσης σύμφωνα με την PV Insights κατά το δεύτερο τρίμηνο του 2017 ήταν 0,3 ευρώ/W για τις πολυκρυσταλλικές συστοιχίες και 0,35 ευρώ/W για τις μονοκρυσταλλικές συστοιχίες· 0,18 ευρώ/W για τις πολυκρυσταλλικές κυψέλες και 0,21 ευρώ/W για τις μονοκρυσταλλικές κυψέλες. Όλες οι τιμές μετατράπηκαν από δολάρια Ηνωμένων Πολιτειών σε ευρώ βάσει της ισχύουσας μέσης συναλλαγματικής ισοτιμίας της ΕΚΤ για καθέναν από τους αντίστοιχους μήνες. Η τιμή αυτή είναι συγκρίσιμη με την ισχύουσα μη ζημιογόνο ελάχιστη τιμή που έχει καθοριστεί με βάση την ανάληψη υποχρέωσης ως προς τις τιμές για τις κυψέλες (0,23 ευρώ/W) και τις συστοιχίες (0,46 ευρώ/W).

      (24)  International Technology Roadmap for Photovoltaic (ITRPV): Results 2017, όγδοη έκδοση, Μάρτιος 2017, σ. 6.

      (25)  International Technology Roadmap for Photovoltaic (ITRPV): Results 2017, όγδοη έκδοση, Μάρτιος 2017, σ. 44.

      (26)  Οι παγκόσμιες σωρευτικές αποστολές ισοδυναμούν εν γένει με την παγκόσμια σωρευτική ζήτηση. Με την πρώτη παράμετρο υπολογίζεται ο αριθμός των συστοιχιών που πωλήθηκαν από τους κατασκευαστές, ενώ με τη δεύτερη υπολογίζεται ο αριθμός των συστοιχιών που εγκαταστάθηκαν από τους χρήστες και έχουν αρχίσει να παράγουν ενέργεια. Μετά την παρέλευση ορισμένου χρονικού διαστήματος, η τιμή της πρώτης παραμέτρου θα πρέπει να ισούται με την τιμή της δεύτερης, εξαιρουμένου ενός μικρού ποσοστού συστοιχιών που υπέστησαν βλάβη κατά τη διαμετακόμιση.

      (27)  Οι παγκόσμιες σωρευτικές αποστολές ισοδυναμούν εν γένει με την παγκόσμια σωρευτική ζήτηση. Με την πρώτη παράμετρο υπολογίζεται ο αριθμός των συστοιχιών που πωλήθηκαν από τους κατασκευαστές· ενώ με τη δεύτερη υπολογίζεται ο αριθμός των συστοιχιών που εγκαταστάθηκαν από τους χρήστες και έχουν αρχίσει να παράγουν ενέργεια. Μετά την παρέλευση ορισμένου χρονικού διαστήματος, η τιμή της πρώτης παραμέτρου θα πρέπει να ισούται με την τιμή της δεύτερης, εξαιρουμένου ενός μικρού ποσοστού συστοιχιών που υπέστησαν βλάβη κατά τη διαμετακόμιση.

      (28)  Βλέπε αιτιολογική σκέψη 19.

      (29)  Πρόκειται για τον μέσο όρο των τιμών που αναφέρθηκαν από την PV Insights το πρώτο τρίμηνο του 2017 για κάθε τύπο προϊόντος.

      (30)  Bloomberg New Energy Finance, Q1 2017 Global PV Market Outlook (Παγκόσμιες προοπτικές της αγοράς φωτοβολταϊκής ενέργειας για το πρώτο τρίμηνο του 2017), σ. 14· και Bloomberg New Energy Finance, May 2017 PV Index Supply, Shipments and Prices (Δείκτης προμηθειών, αποστολών και τιμών φωτοβολταϊκής ενέργειας για τον Μάιο του 2017), σ. 12.

      (31)  Βλέπε αιτιολογικές σκέψεις 256, 336 και 370 του εκτελεστικού κανονισμού (ΕΕ) 2017/367.

      (32)  Βλέπε αιτιολογικές σκέψεις 3 έως 9 της απόφασης 2013/423/ΕΕ.

      (33)  Βλέπε αιτιολογική σκέψη 41 του εκτελεστικού κανονισμού (ΕΕ) 2016/12.

      (34)  Όσον αφορά τη μεθοδολογία κατανομής της ΕΤΕ της ανάληψης υποχρέωσης μεταξύ των πολυκρυσταλλικών και των μονοκρυσταλλικών προϊόντων, βλέπε αιτιολογικές σκέψεις 19 και 34.

      (35)  Υποθετική προσαρμογή για λόγους επίσπευσης, όπως διευκρινίζεται στην αιτιολογική σκέψη 42.

      ΠΑΡΑΡΤΗΜΑ
      Παράρτημα VI του εκτελεστικού κανονισμού (ΕΕ) 2017/367 και παράρτημα 5 του εκτελεστικού κανονισμού (ΕΕ) 2017/366 (Οι νομικές οντότητες στις οποίες εφαρμόζεται η ΕΤΕ μεταβλητού δασμού):

                     «Επωνυμία της εταιρείας

                     Πρόσθετος κωδικός TARIC

                     Changzhou Trina Solar Energy Co. Ltd
                     Trina Solar (Changzhou) Science & Technology Co. Ltd
                     Changzhou Youze Technology Co. Ltd
                     Trina Solar Energy (Shanghai) Co. Ltd
                     Yancheng Trina Solar Energy Technology Co. Ltd
                     μαζί με τις συνδεδεμένες εταιρείες τους στην Ευρωπαϊκή Ένωση

                     B791

                     Delsolar (Wujiang) Ltd

                     B792

                     JingAo Solar Co. Ltd.
                     Shanghai JA Solar Technology Co. Ltd.
                     JA Solar Technology Yangzhou Co. Ltd.
                     Hefei JA Solar Technology Co. Ltd.
                     Shanghai JA Solar PV Technology Co. Ltd.
                     μαζί με τη συνδεδεμένη εταιρεία τους στην Ένωση

                     B794

                     Wuxi Suntech Power Co., Ltd.·
                     Suntech Power Co. Ltd
                     Wuxi Sunshine Power Co. Ltd
                     Luoyang Suntech Power Co. Ltd
                     Zhenjiang Rietech New Energy Science Technology Co. Ltd
                     Zhenjiang Ren De New Energy Science Technology Co. Ltd
                     μαζί με τις συνδεδεμένες εταιρείες τους στην Ένωση

                     B796

                     Yingli Energy (China) Co. Ltd
                     Baoding Tianwei Yingli New Energy Resources Co. Ltd
                     Hainan Yingli New Energy Resources Co. Ltd
                     Hengshui Yingli New Energy Resources Co. Ltd
                     Tianjin Yingli New Energy Resources Co. Ltd
                     Lixian Yingli New Energy Resources Co. Ltd
                     Baoding Jiasheng Photovoltaic Technology Co. Ltd
                     Beijing Tianneng Yingli New Energy Resources Co. Ltd
                     Yingli Energy (Beijing) Co. Ltd

                     B797

                     Jiangsu Aide Solar Energy Technology Co. Ltd

                     B798

                     Anhui Chaoqun Power Co. Ltd

                     B800

                     Anji DaSol Solar Energy Science & Technology Co. Ltd

                     B802

                     Anhui Schutten Solar Energy Co. Ltd
                     Quanjiao Jingkun Trade Co. Ltd

                     B801

                     Anhui Titan PV Co. Ltd

                     B803

                     Xi'an SunOasis (Prime) Company Limited
                     TBEA SOLAR CO. LTD
                     XINJIANG SANG'O SOLAR EQUIPMENT

                     B804

                     Changzhou NESL Solartech Co. Ltd

                     B806

                     Changzhou Shangyou Lianyi Electronic Co. Ltd

                     B807

                     ChangZhou EGing Photovoltaic Technology Co. Ltd

                     B811

                     CIXI CITY RIXING ELECTRONICS CO. LTD
                     ANHUI RINENG ZHONGTIAN SEMICONDUCTOR DEVELOPMENT CO. LTD
                     HUOSHAN KEBO ENERGY & TECHNOLOGY CO. LTD

                     B812

                     CNPV Dongying Solar Power Co. Ltd

                     B813

                     CSG PVtech Co. Ltd

                     B814

                     China Sunergy (Nanjing) Co. Ltd
                     CEEG Nanjing Renewable Energy Co. Ltd
                     CEEG (Shanghai) Solar Science Technology Co. Ltd
                     China Sunergy (Yangzhou) Co. Ltd
                     China Sunergy (Shanghai) Co. Ltd

                     B809

                     Dongfang Electric (Yixing) MAGI Solar Power Technology Co. Ltd

                     B816

                     EOPLLY New Energy Technology Co. Ltd
                     SHANGHAI EBEST SOLAR ENERGY TECHNOLOGY CO. LTD
                     JIANGSU EOPLLY IMPORT & EXPORT CO. LTD

                     B817

                     Zheijiang Era Solar Co. Ltd

                     B818

                     GD Solar Co. Ltd

                     B820

                     Greenway Solar-Tech (Shanghai) Co. Ltd
                     Greenway Solar-Tech (Huaian) Co. Ltd

                     B821

                     Guodian Jintech Solar Energy Co. Ltd

                     B822

                     Hangzhou Bluesun New Material Co. Ltd

                     B824

                     Hanwha SolarOne (Qidong) Co. Ltd

                     B826

                     Hengdian Group DMEGC Magnetics Co. Ltd

                     B827

                     HENGJI PV-TECH ENERGY CO. LTD

                     B828

                     Himin Clean Energy Holdings Co. Ltd

                     B829

                     Jetion Solar (China) Co. Ltd
                     Junfeng Solar (Jiangsu) Co. Ltd
                     Jetion Solar (Jiangyin) Co. Ltd
                     μαζί με τη συνδεδεμένη εταιρεία τους στην Ένωση

                     B830

                     Jiangsu Green Power PV Co. Ltd

                     B831

                     Jiangsu Hosun Solar Power Co. Ltd

                     B832

                     Jiangsu Jiasheng Photovoltaic Technology Co. Ltd

                     B833

                     Jiangsu Runda PV Co. Ltd

                     B834

                     Jiangsu Sainty Photovoltaic Systems Co. Ltd
                     Jiangsu Sainty Machinery Imp. And Exp. Corp. Ltd

                     B835

                     Jiangsu Shunfeng Photovoltaic Technology Co. Ltd
                     Changzhou Shunfeng Photovoltaic Materials Co. Ltd
                     Jiangsu Shunfeng Photovoltaic Electronic Power Co. Ltd

                     B837

                     Jiangsu Sinski PV Co. Ltd

                     B838

                     Jiangsu Sunlink PV Technology Co. Ltd

                     B839

                     Jiangsu Zhongchao Solar Technology Co. Ltd

                     B840

                     Jiangxi Risun Solar Energy Co. Ltd

                     B841

                     Jiangyin Hareon Power Co. Ltd
                     Hareon Solar Technology Co. Ltd
                     Taicang Hareon Solar Co. Ltd
                     Hefei Hareon Solar Technology Co. Ltd
                     Jiangyin Xinhui Solar Energy Co. Ltd
                     Altusvia Energy (Taicang) Co. Ltd
                     μαζί με τη συνδεδεμένη εταιρεία τους στην Ένωση

                     B842

                     Jiangxi LDK Solar Hi-Tech Co. Ltd
                     LDK Solar Hi-Tech (Nanchang) Co. Ltd
                     LDK Solar Hi-Tech (Suzhou) Co. Ltd

                     B793

                     Jiangyin Shine Science and Technology Co. Ltd

                     B843

                     Jinzhou Yangguang Energy Co. Ltd
                     Jinzhou Huachang Photovoltaic Technology Co. Ltd
                     Jinzhou Jinmao Photovoltaic Technology Co. Ltd
                     Jinzhou Rixin Silicon Materials Co. Ltd
                     Jinzhou Youhua Silicon Materials Co. Ltd

                     B795

                     Jinko Solar Co. Ltd
                     Jinko Solar Import and Export Co. Ltd
                     ZHEJIANG JINKO SOLAR CO. LTD
                     ZHEJIANG JINKO SOLAR TRADING CO. LTD
                     μαζί με τις συνδεδεμένες εταιρείες τους στην Ένωση

                     B845

                     Juli New Energy Co. Ltd

                     B846

                     Jumao Photonic (Xiamen) Co. Ltd

                     B847

                     King-PV Technology Co. Ltd

                     B848

                     Kinve Solar Power Co. Ltd (Maanshan)

                     B849

                     GCL System Integration Technology Co. Ltd
                     Konca Solar Cell Co. Ltd
                     Suzhou GCL Photovoltaic Technology Co. Ltd
                     Jiangsu GCL Silicon Material Technology Development Co. Ltd
                     Jiangsu Zhongneng Polysilicon Technology Development Co. Ltd
                     GCL-Poly (Suzhou) Energy Limited
                     GCL-Poly Solar Power System Integration (Taicang) Co. Ltd
                     GCL SOLAR POWER (SUZHOU) LIMITED
                     GCL Solar System (Shuzhou) Limited

                     B850

                     Lightway Green New Energy Co. Ltd
                     Lightway Green New Energy(Zhuozhou) Co. Ltd

                     B851

                     Motech (Suzhou) Renewable Energy Co. Ltd

                     B852

                     Nanjing Daqo New Energy Co. Ltd

                     B853

                     NICE SUN PV CO. LTD
                     LEVO SOLAR TECHNOLOGY CO. LTD

                     B854

                     Ningbo Jinshi Solar Electrical Science & Technology Co. Ltd

                     B857

                     Ningbo Komaes Solar Technology Co. Ltd

                     B858

                     Ningbo South New Energy Technology Co. Ltd

                     B861

                     Ningbo Sunbe Electric Ind Co. Ltd

                     B862

                     Ningbo Ulica Solar Science & Technology Co. Ltd

                     B863

                     Perfectenergy (Shanghai) Co. Ltd

                     B864

                     Perlight Solar Co. Ltd

                     B865

                     Sumec Hardware & Tools Co. Ltd
                     Phono Solar Technology Co. Ltd

                     B866

                     Risen Energy Co., Ltd
                     μαζί με τη συνδεδεμένη εταιρεία της στην Ένωση

                     B868

                     SHANGHAI ALEX SOLAR ENERGY Science & TECHNOLOGY CO. LTD
                     SHANGHAI ALEX NEW ENERGY CO. LTD

                     B870

                     Shanghai BYD Co. Ltd
                     BYD (Shangluo) Industrial Co. Ltd

                     B871

                     Shanghai Chaori Solar Energy Science & Technology Co. Ltd

                     B872

                     Propsolar (Zhejiang) New Energy Technology Co. Ltd
                     Shanghai Propsolar New Energy Co. Ltd

                     B873

                     SHANGHAI SHANGHONG ENERGY TECHNOLOGY CO. LTD

                     B874

                     SHANGHAI SOLAR ENERGY S&T CO. LTD
                     Shanghai Shenzhou New Energy Development Co. Ltd
                     Lianyungang Shenzhou New Energy Co. Ltd

                     B875

                     Shanghai ST Solar Co. Ltd
                     Jiangsu ST Solar Co. Ltd

                     B876

                     Shenzhen Sacred Industry Co. Ltd

                     B878

                     Sopray Energy Co. Ltd
                     Shanghai Sopray New Energy Co. Ltd

                     B881

                     SUN EARTH SOLAR POWER CO. LTD
                     NINGBO SUN EARTH SOLAR POWER CO. LTD
                     Ningbo Sun Earth Solar Energy Co. Ltd

                     B882

                     SUZHOU SHENGLONG PV-TECH CO. LTD

                     B883

                     TDG Holding Co. Ltd

                     B884

                     Tianwei New Energy Holdings Co. Ltd
                     Tianwei New Energy (Chengdu) PV Module Co. Ltd
                     Tianwei New Energy (Yangzhou) Co. Ltd

                     B885

                     Wenzhou Jingri Electrical and Mechanical Co. Ltd

                     B886

                     Shanghai Topsolar Green Energy Co. Ltd

                     B877

                     Shenzhen Sungold Solar Co. Ltd

                     B879

                     Wuhu Zhongfu PV Co. Ltd

                     B889

                     Wuxi Shangpin Solar Energy Science and Technology Co. Ltd

                     B891

                     Wuxi Solar Innova PV Co. Ltd

                     B892

                     Wuxi Taichang Electronic Co. Ltd
                     China Machinery Engineering Wuxi Co.Ltd
                     Wuxi Taichen Machinery & Equipment Co. Ltd

                     B893

                     Xi'an Huanghe Photovoltaic Technology Co. Ltd
                     State-run Huanghe Machine-Building Factory Import and Export Corporation
                     Shanghai Huanghe Fengjia Photovoltaic Technology Co. Ltd

                     B896

                     Xi'an LONGi Silicon Materials Corp.
                     Wuxi LONGi Silicon Materials Co. Ltd

                     B897

                     LERRI Solar Technology (Zhejiang) Co. Ltd
                     μαζί με τη συνδεδεμένη εταιρεία της στην Ένωση

                     B898

                     Yuhuan Sinosola Science & Technology Co. Ltd

                     B900

                     Zhangjiagang City SEG PV Co. Ltd

                     B902

                     Zhejiang Fengsheng Electrical Co. Ltd

                     B903

                     Zhejiang Global Photovoltaic Technology Co. Ltd

                     B904

                     Zhejiang Heda Solar Technology Co. Ltd

                     B905

                     Zhejiang Jiutai New Energy Co. Ltd
                     Zhejiang Topoint Photovoltaic Co. Ltd

                     B906

                     Zhejiang Kingdom Solar Energy Technic Co. Ltd

                     B907

                     Zhejiang Koly Energy Co. Ltd

                     B908

                     Zhejiang Mega Solar Energy Co. Ltd
                     Zhejiang Fortune Photovoltaic Co. Ltd

                     B910

                     Zhejiang Shuqimeng Photovoltaic Technology Co. Ltd

                     B911

                     Zhejiang Shinew Photoelectronic Technology Co. Ltd

                     B912

                     Zhejiang Sunflower Light Energy Science & Technology Limited Liability Company
                     Zhejiang Yauchong Light Energy Science & Technology Co. Ltd

                     B914

                     Zhejiang Sunrupu New Energy Co. Ltd

                     B915

                     Zhejiang Tianming Solar Technology Co. Ltd

                     B916

                     Zhejiang Trunsun Solar Co. Ltd
                     Zhejiang Beyondsun PV Co. Ltd

                     B917

                     Zhejiang Wanxiang Solar Co. Ltd
                     WANXIANG IMPORT & EXPORT CO LTD

                     B918

                     ZHEJIANG YUANZHONG SOLAR CO. LTD

                     B920

                     Zhongli Talesun Solar Co. Ltd
                     μαζί με τη συνδεδεμένη εταιρεία της στην Ένωση

                     B922 »